02017R1129 — LV — 10.11.2021 — 003.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B EIROPAS PARLAMENTA UN PADOMES REGULA (ES) 2017/1129 (2017. gada 14. jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK (Dokuments attiecas uz EEZ) (OV L 168, 30.6.2017., 12. lpp)

Grozīta ar:









▼B

EIROPAS PARLAMENTA UN PADOMES REGULA (ES) 2017/1129

(2017. gada 14. jūnijs)

par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK

(Dokuments attiecas uz EEZ)







I NODAĻA

VISPĀRĪGI NOTEIKUMI

1. pants

Priekšmets, darbības joma un izņēmumi

1. Šajā regulā ir paredzētas prasības attiecībā uz tāda prospekta sastādīšanu, apstiprināšanu un izplatīšanu, kas jāpublicē, publiski piedāvājot vērtspapīrus vai atļaujot tos tirgot regulētā tirgū, kurš atrodas vai darbojas dalībvalstī.

2. Šī regula neattiecas uz šādu veidu vērtspapīriem: a) ieguldījumu apliecības, ko emitē kolektīvo ieguldījumu uzņēmumi, kuri nav slēgta tipa uzņēmumi; b) vērtspapīri, kas nav pašu kapitāla vērtspapīri un ko emitējusi dalībvalsts vai kāda no dalībvalsts reģionālajām iestādēm vai vietējām pašpārvaldēm, starptautiska sabiedriska struktūra, kurā piedalās viena vai vairākas dalībvalstis, Eiropas Centrālā banka vai dalībvalstu centrālās bankas; c) daļas dalībvalstu centrālo banku kapitālā; d) vērtspapīri, ko bez nosacījumiem un neatsaucami garantējusi dalībvalsts vai kāda no dalībvalsts reģionālajām iestādēm vai vietējām pašpārvaldēm; e) vērtspapīri, ko emitē dalībvalsts atzītas asociācijas ar juridisko statusu vai bezpeļņas organizācijas, lai iegūtu nepieciešamos līdzekļus savu bezpeļņas mērķu sasniegšanai; f) neatvietojamas kapitāla daļas, kuru galvenais mērķis ir nodrošināt turētājam tiesības apmesties dzīvoklī vai cita veida nekustamā īpašumā vai tā daļā, ja minētās daļas nav iespējams pārdot, neatsakoties no minētajām tiesībām.

3. Neskarot šā punkta otro daļu un 4. pantu, šo regulu nepiemēro tādam vērtspapīru publiskam piedāvājumam, kura kopējā samaksa Savienībā ir mazāka nekā EUR 1 000 000 un ko aprēķina par 12 mēnešu laikposmu. Dalībvalstis nepaplašina pienākumu sastādīt prospektu saskaņā ar šo regulu, proti, tā neattiecas uz vērtspapīru publisku piedāvājumiem, kas minēti šā punkta pirmajā daļā. Tomēr šādos gadījumos dalībvalstīm ir iespēja prasīt citas informācijas atklāšanas prasības valsts līmenī tiktāl, ciktāl šādas prasības nerada nesamērīgu vai nevajadzīgu slogu.

4. Regulas 3. panta 1. punktā paredzēto pienākumu publicēt prospektu nepiemēro nevienam no šiem vērtspapīru publisko piedāvājumu veidiem: a) vērtspapīru piedāvājums, kas attiecas tikai uz kvalificētiem ieguldītājiem; b) vērtspapīru piedāvājums, kas katrā dalībvalstī attiecas uz mazāk nekā 150 fiziskām vai juridiskām personām, kuras nav kvalificēti ieguldītāji; c) vērtspapīru piedāvājums, kuru vienas vienības nominālvērtība ir vismaz EUR 100 000 ; d) vērtspapīru piedāvājums, kas attiecas uz ieguldītājiem, kuri katrs ikvienā atsevišķā piedāvājumā iegūst vērtspapīrus par kopējo samaksu vismaz EUR 100 000 apmērā; e) akcijas, kas emitētas, lai aizstātu jau emitētas tādas pašas kategorijas akcijas, ja tādu jaunu akciju emisija nepalielina emitēto akciju kapitālu; f) vērtspapīri, kurus piedāvā saistībā ar pārņemšanu, ko īsteno ar apmaiņas piedāvājumu, ar noteikumu, ka dokuments ir darīts publiski pieejams saskaņā ar 21. panta 2. punktā paredzēto kārtību un satur informāciju, kurā aprakstīts darījums un tā ietekme uz emitentu; g) vērtspapīri, kas piedāvāti, piešķirti vai piešķirami saistībā ar apvienošanos vai sadalīšanu, ar noteikumu, ka dokuments ir darīts publiski pieejams saskaņā ar 21. panta 2. punktā paredzēto kārtību un satur informāciju, kurā aprakstīts darījums un tā ietekme uz emitentu; h) dividendes, ko esošajiem akcionāriem izmaksā tās pašas kategorijas akcijās, par kurām šīs dividendes tiek izmaksātas, ar noteikumu, ka ir pieejams dokuments, kurā iekļauta informācija par akciju skaitu un veidu un piedāvājuma iemesliem, kā arī sīkas ziņas par piedāvājumu; i) vērtspapīri, ko darba devējs vai saistītais uzņēmums piedāvā, piešķir vai plāno piešķirt pašreizējiem vai bijušajiem direktoriem vai darbiniekiem, ar noteikumu, ka ir pieejams dokuments, kurā iekļauta informācija par vērtspapīru skaitu un veidu un piedāvājuma vai piešķīruma iemesliem, kā arī sīkas ziņas par piedāvājumu vai piešķīrumu; j) vērtspapīri, kas nav pašu kapitāla vērtspapīri un kurus pastāvīgi vai atkārtoti emitē kredītiestādes, ja piedāvājuma pilna kopējā samaksa vienai kredītiestādei Savienībā, rēķinot par 12 mēnešiem, ir mazāka nekā EUR 75 000 000 , ar noteikumu, ka šie vērtspapīri: i) nav subordinēti, konvertējami vai aizvietojami; un ii) nedod tiesības parakstīties uz citu veidu vērtspapīriem vai iegūt tos, un tie nav saistīti ar atvasinātu instrumentu; ▼M2 k) vērtspapīru publisks piedāvājums, kuru sniedz kolektīvās finansēšanas pakalpojumu sniedzējs, kam piešķirta atļauja saskaņā ar Eiropas Parlamenta un Padomes Regulu (ES) 2020/1503 ( 1 ), ar noteikumu, ka tas nepārsniedz minētās regulas 1. panta 2. punkta c) apakšpunktā noteikto robežvērtību; ▼M3 l) no 2021. gada 18. marta līdz 2022. gada 31. decembrim – vērtspapīri, kas nav pašu kapitāla vērtspapīri un ko pastāvīgi vai atkārtoti emitē kredītiestāde, ja piedāvājuma pilna kopējā samaksa vienai kredītiestādei Savienībā, rēķinot par 12 mēnešiem, ir mazāka nekā 150 000 000 EUR, ar noteikumu, ka minētie vērtspapīri: i) nav subordinēti, konvertējami vai aizvietojami; un ii) nedod tiesības parakstīties uz citu veidu vērtspapīriem vai iegūt tos, un tie nav saistīti ar atvasinātu instrumentu. ▼B

5. Regulas 3. panta 3. punktā paredzēto pienākumu publicēt prospektu nepiemēro atļaujai veikt tirdzniecību regulētā tirgū saistībā ar šādiem elementiem: a) vērtspapīri, kuri ir atvietojami ar vērtspapīriem, kuru tirdzniecība jau ir atļauta tajā pašā regulētajā tirgū, ar noteikumu, ka 12 mēnešu laikā tie veido mazāk nekā 20 procentus no tajā pašā regulētajā tirgū tirgot atļauto vērtspapīru skaita; b) akcijas, kas iegūtas pēc citu vērtspapīru konvertēšanas, apmaiņas vai to tiesību izmantošanas, ko piešķir citi vērtspapīri, ja iegūtās akcijas ir no tās pašas kategorijas kā akcijas, ko jau atļauts tirgot tajā pašā regulētā tirgū, ar noteikumu, ka iegūtās akcijas 12 mēnešu laikā veido mazāk nekā 20 % no tādas pašas kategorijas to akciju skaita, kuras jau atļauts tirgot tajā pašā regulētajā tirgū, ievērojot šā punkta otro daļu; c) vērtspapīri, kas iegūti no citu vērtspapīru, pašu kapitāla vai atbilstīgo saistību konvertēšanas vai apmaiņas, kuru veic noregulējuma iestāde, īstenojot pilnvaras, kas minētas Direktīvas 2014/59/ES 53. panta 2. punktā, 59. panta 2. punktā vai 63. panta 1. vai 2. punktā; d) akcijas, ko emitē, lai aizstātu tādas pašas kategorijas akcijas, ko jau ir atļauts tirgot tajā pašā regulētajā tirgū, ja šādu akciju emisija nepalielina emitēto akciju kapitālu; e) vērtspapīri, kurus piedāvā saistībā ar pārņemšanu, ko īsteno ar apmaiņas piedāvājumu, ar noteikumu, ka dokuments ir darīts publiski pieejams saskaņā ar 21. panta 2. punktā paredzēto kārtību un satur informāciju, kurā aprakstīts darījums un tā ietekme uz emitentu; f) vērtspapīri, kas piedāvāti, piešķirti vai piešķirami saistībā ar apvienošanos vai sadalīšanu, ar noteikumu, ka dokuments ir darīts publiski pieejams saskaņā ar 21. panta 2. punktā paredzēto kārtību un satur informāciju, kurā aprakstīts darījums un tā ietekme uz emitentu; g) akcijas, kas bez maksas piedāvātas, piešķirtas vai piešķiramas pašreizējiem akcionāriem, un dividendes, ko izmaksā tādas pašas kategorijas akcijās kā akcijas, par kurām šādas dividendes tiek izmaksātas, ar noteikumu, ka minētās akcijas ir tādas pašas kategorijas kā akcijas, ko jau ir atļauts tirgot tajā pašā regulētajā tirgū, un ka ir pieejams dokuments, kas satur informāciju par akciju skaitu un veidu un piedāvājuma iemesliem, kā arī sīkas ziņas par piedāvājumu vai piešķīrumu; h) vērtspapīri, kurus pašreizējiem vai bijušajiem direktoriem vai darbiniekiem piedāvā, piešķir vai plāno piešķirt to darba devējs vai saistītais uzņēmums, ar noteikumu, ka minētie vērtspapīri ir tādas pašas kategorijas kā vērtspapīri, ko jau ir atļauts tirgot tajā pašā regulētajā tirgū, un ka ir pieejams dokuments, kas satur informāciju par vērtspapīru skaitu un veidu un piedāvājuma vai piešķīruma iemesliem, kā arī sīkas ziņas par piedāvājumu vai piešķīrumu; i) vērtspapīri, kas nav pašu kapitāla vērtspapīri un kurus pastāvīgi vai atkārtoti emitē kredītiestādes, ja piedāvājuma pilna kopējā samaksa vienai kredītiestādei Savienībā, rēķinot par 12 mēnešiem, ir mazāka nekā EUR 75 000 000 , ar noteikumu, ka šie vērtspapīri: i) nav subordinēti, konvertējami vai apmaināmi; un ii) nedod tiesības parakstīties uz citu veidu vērtspapīriem vai iegūt tos, un tie nav saistīti ar atvasinātu instrumentu; j) vērtspapīri, kurus jau ir atļauts tirgot citā regulētā tirgū, ar šādiem nosacījumiem: i) minētos vērtspapīrus vai tādas pašas kategorijas vērtspapīrus jau ilgāk nekā 18 mēnešus ir atļauts tirgot minētajā citā regulētajā tirgū; ii) attiecībā uz vērtspapīriem, kurus pirmo reizi atļauts tirgot regulētā tirgū pēc 2005. gada 1. jūlija, atļauja veikt tirdzniecību minētajā citā regulētajā tirgū tika dota saskaņā ar prospektu, kas apstiprināts un publicēts saskaņā ar Direktīvu 2003/71/EK; iii) izņemot gadījumus, kuriem piemēro ii) apakšpunktu, vērtspapīriem, kas pirmo reizi iekļauti biržas sarakstos pēc 1983. gada 30. jūnija, iekļaušana biržas sarakstos tika apstiprināta saskaņā ar Padomes Direktīvas 80/390/EEK ( 2 ) vai Eiropas Parlamenta un Padomes Direktīvas 2001/34/EK ( 3 ) prasībām; iv) ir izpildītas pastāvošās saistības attiecībā uz tirdzniecību minētajā citā regulētajā tirgū; v) persona, kas lūdz atļauju veikt vērtspapīra tirdzniecību regulētā tirgū saskaņā ar j) apakšpunktā paredzēto atbrīvojumu, publisko dokumentu tā regulētā tirgus dalībvalstī, kurā saskaņā ar 21. panta 2. punktā paredzēto kārtību ir lūgta atļauja veikt tirdzniecību, un dokumenta saturs atbilst 7. panta prasībām, izņemot to, ka 7. panta 3. punktā noteiktais maksimālais garums tiek palielināts par divām A4 formāta lappusēm, un dokuments ir sastādīts valodā, ko par pieņemamu noteikusi tā regulētā tirgus dalībvalsts kompetentā iestāde, kurā ir lūgta atļauja; un vi) v) punktā minētajā dokumentā norāda, kur iespējams iegūt jaunāko prospektu un kur ir pieejama finanšu informācija, ko publicējis emitents, ievērojot saistošos informācijas atklāšanas pienākumus; ▼M3 k) no 2021. gada 18. marta līdz 2022. gada 31. decembrim – vērtspapīri, kas nav pašu kapitāla vērtspapīri un ko pastāvīgi vai atkārtoti emitē kredītiestāde, ja piedāvājuma pilna kopējā samaksa vienai kredītiestādei Savienībā, rēķinot par 12 mēnešiem, ir mazāka nekā 150 000 000 EUR, ar noteikumu, ka minētie vērtspapīri: i) nav subordinēti, konvertējami vai aizvietojami; un ii) nedod tiesības parakstīties uz citu veidu vērtspapīriem vai iegūt tos, un tie nav saistīti ar atvasinātu instrumentu. ▼B Prasību par to, lai iegūtās akcijas12 mēnešu laikā veidotu mazāk nekā 20 % no tādas pašas kategorijas to akciju skaita, kuras jau atļauts tirgot tajā pašā regulētajā tirgū, kā minēts pirmās daļas b) apakšpunktā, nepiemēro nevienā no šādiem gadījumiem: a) ja prospekts tika sastādīts saskaņā ar šo regulu vai Direktīvu 2003/71/EK, kad vērtspapīri tika publiski piedāvāti vai tika lūgta atļauja veikt tirdzniecību regulētā tirgū, kas nodrošinātu piekļuvi akcijām; b) ja tādi vērtspapīri, kas nodrošina piekļuvi akcijām, tika emitēti pirms 2017. gada 20. jūlija; c) ja akcijas atzīstamas par pirmā līmeņa pamata kapitāla posteņiem, kā noteikts Eiropas Parlamenta un Padomes Regulas (ES) Nr. 575/2013 ( 4 ) 26. pantā attiecībā uz iestādi, kas definēta minētās regulas 4. panta 1. punkta 3. apakšpunktā, un tās iegūtas, izraisītājnotikuma gadījuma dēļ konvertējot minētās iestādes emitētus pirmā līmeņa papildu kapitāla instrumentus, kā noteikts minētās regulas 54. panta 1. punkta a) apakšpunktā; d) ja akcijas atzīstamas par izmantojamo pašu kapitālu vai izmantojamo pamata pašu kapitālu, kā definēts Eiropas Parlamenta un Padomes Direktīvas 2009/138/EK ( 5 ) I sadaļas VI nodaļas 3. iedaļā, un tās iegūtas tādas citu vērtspapīru konvertēšanas rezultātā, kas tika izraisīta, lai izpildītu pienākumu par atbilstību maksātspējas kapitāla prasībai vai minimālai kapitāla prasībai, kā paredzēts Direktīvas 2009/138/EK I sadaļas VI nodaļas 4. un 5. iedaļā, vai grupas maksātspējas prasībai, kā noteikts Direktīvas 2009/138/EK III sadaļā.

6. Atbrīvojumus no pienākuma publicēt prospektu, kas izklāstīti 4. un 5. punktā, var apvienot. Tomēr 5. punkta pirmās daļas a) un b) apakšpunktā minētos atbrīvojumus neapvieno, ja šāds apvienojums – bez prospekta publicēšanas – varētu radīt tūlītēju vai atliktu atļauju veikt tirdzniecību regulētā tirgū 12 mēnešu laikā ar vairāk nekā 20 % no tādas pašas kategorijas to akciju skaita, kuras jau ir atļauts tirgot tajā pašā regulētajā tirgū.

▼M1

6.a Atbrīvojumus, kas izklāstīti 4. punkta f) apakšpunktā un 5. punkta e) apakšpunktā, piemēro tikai pašu kapitāla vērtspapīriem un tikai šādos gadījumos: a) piedāvātos pašu kapitāla vērtspapīrus var aizvietot ar esošiem vērtspapīriem, kurus jau ir atļauts tirgot regulētā tirgū pirms pārņemšanas un ar to saistītā darījuma, un pārņemšana netiek uzskatīta par apvērstas iegādes darījumu 3. starptautiskā finanšu pārskata standarta (SFPS) B19. punkta (“Uzņēmējdarbības apvienošana”), pieņemts ar Komisijas Regulu (EK) Nr. 1126/2008 ( 6 ), izpratnē; vai b) uzraudzības iestāde, kuras kompetencē attiecīgā gadījumā ir pārskatīt piedāvājuma dokumentu saskaņā ar Eiropas Parlamenta un Padomes Direktīvu 2004/25/EK ( 7 ), ir izdevusi iepriekšēju apstiprinājumu dokumentam, kas ir minēts šā panta 4. punkta f) apakšpunktā vai 5. punkta e) apakšpunktā.

6.b Atbrīvojumus, kas izklāstīti 4. punkta g) apakšpunktā un 5. punkta f) apakšpunktā, piemēro tikai pašu kapitāla vērtspapīriem, attiecībā uz kuriem darījums nav uzskatāms par apvērstās iegādes darījumu SFPS B19. daļas (Uzņēmējdarbības apvienošana) izpratnē, un tikai šādos gadījumos: a) iegūstošajai juridiskajai personai pašu kapitāla vērtspapīrus jau pirms darījuma ir atļauts tirgot regulētā tirgū; vai b) vienību, kuras ir pakļautas dalīšanai, pašu kapitāla vērtspapīrus jau pirms darījuma ir atļauts tirgot regulētā tirgū.

▼B

7. Komisija tiek pilnvarota pieņemt deleģētos aktus saskaņā ar 44. pantu, ar ko papildina šo regulu, izklāstot prasības attiecībā uz minimālo informācijas apjomu šā panta 4. punkta f) un g) apakšpunktā un 5. punkta pirmās daļas e) un f) apakšpunktā minētajiem dokumentiem.

2. pants

Definīcijas

Šajā regulā piemēro šādas definīcijas:

a) “vērtspapīri” ir Direktīvas 2014/65/ES 4. panta 1. punkta 44. apakšpunktā definētie pārvedamie vērtspapīri, izņemot Direktīvas 2014/65/ES 4. panta 1. punkta 17. apakšpunktā definētos naudas tirgus instrumentus, kuru termiņš ir īsāks nekā 12 mēneši;

b) “pašu kapitāla vērtspapīri” ir akcijas un citi pārvedami vērtspapīri, kas ir līdzvērtīgi uzņēmumu akcijām, kā arī jebkura cita veida pārvedami vērtspapīri, kas to konvertēšanas vai ar tiem piešķirto tiesību izmantošanas rezultātā dod tiesības iegādāties jebkurus iepriekšminētos vērtspapīrus ar noteikumu, ka pēdējos minētos vērtspapīrus ir emitējis pamatā esošo akciju emitents vai vienība, kas pieder minētā emitenta uzņēmumu grupai;

c) “vērtspapīri, kas nav pašu kapitāla vērtspapīri” ir visi vērtspapīri, kas nav pašu kapitāla vērtspapīri;

d) “vērtspapīru publiskais piedāvājums” ir jebkura veida un ar jebkuriem līdzekļiem izdarīts paziņojums personām, ar kuru sniedz pietiekamu informāciju par piedāvājuma noteikumiem un piedāvājamajiem vērtspapīriem, lai ļautu ieguldītājam lemt par minēto vērtspapīru iegādāšanos vai parakstīšanos uz tiem. Šī definīcija ir arī piemērojama vērtspapīru izvietošanai ar finanšu starpnieku palīdzību;

e) “kvalificēti ieguldītāji” ir personas vai vienības, kuras aprakstītas Direktīvas 2014/65/ES II pielikuma I iedaļas 1.–4. punktā, un personas vai vienības, pret kurām pēc pieprasījuma izturas kā pret profesionāliem klientiem saskaņā ar minētā pielikuma II iedaļu vai kuras saskaņā ar Direktīvas 2014/65/ES 30. pantu atzītas par atbilstīgiem darījumu partneriem, ja vien tās nav vienojušās par to, ka pret tām izturēsies kā pret neprofesionāliem klientiem saskaņā ar minētā pielikuma I iedaļas ceturto daļu. Šā punkta pirmā teikuma piemērošanas nolūkā ieguldījumu brokeru sabiedrības un kredītiestādes pēc emitenta pieprasījuma dara zināmu savu klientu klasifikāciju, ievērojot attiecīgās datu aizsardzības tiesības;

f) “mazie un vidēji uzņēmumi” jeb “MVU” ir jebkurš no šiem: i) uzņēmumi, kas saskaņā ar to jaunākajiem gada vai konsolidētajiem pārskatiem atbilst vismaz diviem no šādiem trim kritērijiem: vidējais darbinieku skaits finanšu gadā ir mazāks par 250, kopsavilkuma bilance nepārsniedz EUR 43 000 000 un gada tīrais apgrozījums nepārsniedz EUR 50 000 000 ; ii) Direktīvas 2014/65/ES 4. panta 1. punkta 13. apakšpunktā definētie mazie un vidējie uzņēmumi;

g) “kredītiestāde” ir kredītiestāde, kā definēts Regulas (ES) Nr. 575/2013 4. panta 1. punkta 1. apakšpunktā;

h) “emitents” ir juridiska persona, kas emitē vērtspapīrus vai ierosina to emisiju;

i) “piedāvātājs” ir juridiska persona vai privātpersona, kas publiski piedāvā vērtspapīrus;

j) “regulēts tirgus” ir regulēts tirgus, kā definēts Direktīvas 2014/65/ES 4. panta 1. punkta 21. apakšpunktā;

k) “reklāma” ir paziņojums ar abām šādām iezīmēm: i) par konkrētu vērtspapīru publisko piedāvājumu vai par atļauju veikt tirdzniecību regulētā tirgū; ii) ar mērķi veicināt tieši parakstīšanos uz vērtspapīriem vai to iegādāšanos;

l) “regulētā informācija” ir regulētā informācija, kā definēts Direktīvas 2004/109/EK 2. panta 1. punkta k) apakšpunktā;

m) “izcelsmes dalībvalsts” ir: i) attiecībā uz visiem vērtspapīru emitentiem, kuri veic uzņēmējdarbību Savienībā un kuri nav minēti ii) punktā, – dalībvalsts, kurā ir emitenta juridiskā adrese; ii) attiecībā uz visām to vērtspapīru emisijām, kas nav pašu kapitāla vērtspapīri un kuru vienas vienības nominālvērtība ir vismaz EUR 1 000 , un attiecībā uz visām to vērtspapīru emisijām, kas nav pašu kapitāla vērtspapīri un kuri konvertēšanas vai ar tiem piešķirto tiesību izmantošanas rezultātā piešķir tiesības iegūt jebkādus pārvedamus vērtspapīrus vai saņemt naudas summu, ja to vērtspapīru emitents, kas nav pašu kapitāla vērtspapīri, nav pamatā esošo vērtspapīru emitents vai vienība, kas pieder pie pēdējā minētā emitenta uzņēmumu grupas, – dalībvalsts, kurā ir reģistrēta emitenta juridiskā adrese, vai kurā ir vai tiks atļauta vērtspapīru tirdzniecība regulētā tirgū, vai kurā vērtspapīri ir publiski piedāvāti, attiecīgi pēc emitenta, piedāvātāja vai tādas personas izvēles, kas lūdz atļauju veikt tirdzniecību regulētā tirgū. Tas pats attiecas uz vērtspapīriem, kas nav pašu kapitāla vērtspapīri, valūtā, kas nav euro, ja to mazākā nominālvērtība ir līdzvērtīga apmēram EUR 1 000 ; iii) attiecībā uz visiem vērtspapīru emitentiem, kuri veic uzņēmējdarbību trešā valstī un kuri nav minēti ii) punktā, – dalībvalsts, kurā vērtspapīrus ir paredzēts publiski piedāvāt pirmo reizi vai kurā tika iesniegts pirmais pieteikums atļaujai veikt tirdzniecību regulētā tirgū pēc emitenta, piedāvātāja vai tādas personas izvēles, kura lūdz atļauju veikt tirdzniecību regulētā tirgū, ievērojot emitentu, kas veic uzņēmējdarbību trešā valstī, izvēli jebkurā no šādiem gadījumiem: — ja izcelsmes dalībvalsts netika noteikta pēc minēto emitentu izvēles, — saskaņā ar Direktīvas 2004/109/EK 2. panta 1. punkta i) apakšpunkta iii) punktu;

n) “uzņēmēja dalībvalsts” ir tā dalībvalsts, kurā tiek izdarīts vērtspapīru publiskais piedāvājums vai tiek lūgta atļauja veikt tirdzniecību regulētā tirgū, ja tā atšķiras no izcelsmes dalībvalsts;

o) “kompetentā iestāde” ir iestāde, ko katra dalībvalsts izraudzījusies saskaņā ar 31. pantu, ja vien šajā regulā nav noteikts citādi;

p) “kolektīvo ieguldījumu uzņēmums, kas nav slēgta tipa uzņēmums” ir tādi daļu pārvaldījuma fondi un ieguldījumu brokeru sabiedrības, kuriem piemīt abas šādas īpašības: i) tie piesaista kapitālu no vairākiem ieguldītājiem ar mērķi to ieguldīt saskaņā ar noteikto ieguldījumu politiku par labu šiem ieguldītājiem; ii) daļas pēc turētāju lūguma tieši vai netieši pārpērk vai izpērk no šo uzņēmumu aktīviem;

q) “kolektīvo ieguldījumu uzņēmuma daļas” ir kolektīvo ieguldījumu uzņēmuma emitēti vērtspapīri, kuros nostiprinātas šāda uzņēmuma dalībnieku tiesības uz tā aktīviem;

r) “apstiprinājums” ir pozitīvs akts pārbaudes rezultātā, ko sniedz izcelsmes dalībvalsts kompetentā iestāde, attiecībā uz prospektā sniegtās informācijas pilnīgumu, konsekvenci un saprotamību;

s) “pamatprospekts” ir prospekts, kas atbilst 8. panta prasībām un, ja emitents tā nolemj, piedāvājuma galīgajiem noteikumiem;

t) “darbdienas” ir attiecīgās kompetentās iestādes darbdienas, izņemot sestdienas, svētdienas un valsts svētku dienas, kas noteiktas valsts tiesībās, kas piemērojamas minētajai kompetentajai iestādei;

u) “daudzpusēja tirdzniecības sistēma” jeb “DTS” ir daudzpusēja sistēma, kā definēts Direktīvas 2014/65/ES 4. panta 1. punkta 22. apakšpunktā;

v) “organizēta tirdzniecības sistēma” jeb “OTS” ir organizēta tirdzniecības sistēma, kā definēts Direktīvas 2014/65/ES 4. panta 1. punkta 23. apakšpunktā;

w) “MVU izaugsmes tirgus” ir MVU izaugsmes tirgus, kā definēts Direktīvas 2014/65/ES 4. panta 1. punkta 12. apakšpunktā;

x) “trešās valsts emitents” ir emitents, kas veic uzņēmējdarbību trešā valstī;

y) “piedāvājuma periods” ir laikposms, kurā potenciālie ieguldītāji var iegādāties attiecīgos vērtspapīrus vai parakstīties uz tiem;

z) “pastāvīgs informācijas nesējs” ir jebkurš instruments, kas: i) klientam ļauj uzglabāt viņam personīgi adresētu informāciju tā, lai šī informācija minētajam klientam būtu pieejama turpmākai izmantošanai, un tādā laikposmā, kas ir atbilstošs šīs informācijas izmantošanas nolūkam; un ii) ļauj nemainītā veidā pavairot uzglabāto informāciju.

3. pants

Pienākums publicēt prospektu un atbrīvojums no tā

1. Neskarot 1. panta 4. punktu, vērtspapīrus Savienībā publiski piedāvā tikai pēc tam, kad ir publicēts prospekts saskaņā ar šo regulu.

2. Neskarot 4. pantu, dalībvalsts var nolemt atbrīvot vērtspapīru publiskos piedāvājumus no 1. punktā izklāstītā pienākuma publicēt prospektu ar noteikumu, ka: a) uz šādiem piedāvājumiem neattiecas prasība par paziņošanu saskaņā ar 25. pantu; un b) katra šāda vērtspapīru piedāvājuma kopējā samaksa Savienībā ir mazāka nekā naudas summa, kas aprēķināta par 12 mēnešiem un nepārsniedz EUR 8 000 000 . Dalībvalstis paziņo Komisijai un EVTI par to, vai un kā tās nolemj piemērot atbrīvojumu, ievērojot šo pirmo daļu, tostarp naudas summu, līdz kurai piedāvājumiem piemēro atbrīvojumu minētajā dalībvalstī. Tās arī paziņo Komisijai un EVTI par jebkādām turpmākām izmaiņām sakarā ar minēto naudas summu.

3. Neskarot 1. panta 5. punktu, vērtspapīrus ir atļauts tirgot regulētā tirgū, kurš atrodas vai darbojas Savienībā, tikai pēc tam, kad ir publicēts prospekts saskaņā ar šo regulu.

4. pants

Brīvprātīgi sagatavots prospekts

1. Ja vērtspapīru publisks piedāvājums vai atļauja veikt vērtspapīru tirdzniecību regulētā tirgū neietilpst šīs regulas darbības jomā saskaņā ar 1. panta 3. punktu vai ja uz tiem neattiecas pienākums publicēt prospektu saskaņā ar 1. panta 4. un 5. punktu vai 3. panta 2. punktu, emitents, piedāvātājs vai persona, kura lūdz atļauju veikt tirdzniecību regulētā tirgū, ir tiesīga brīvprātīgi sastādīt prospektu saskaņā ar šo regulu.

2. Uz šādu brīvprātīgi sastādītu prospektu, ko apstiprinājusi tās izcelsmes dalībvalsts kompetentā iestāde, kas noteikta saskaņā ar 2. panta m) punktu, attiecas visas tiesības un pienākumi, ko prospektam paredzēts piemērot saskaņā ar šo regulu, un tam piemēro visus šīs regulas noteikumus minētās kompetentās iestādes uzraudzībā.

5. pants

Vērtspapīru turpmāka tālākpārdošana

1. Jebkāda vērtspapīru turpmāka tālākpārdošana, kas iepriekš bija 1. panta 4. punkta a)–d) apakšpunktā uzskaitīto viena vai vairāku vērtspapīru publisku piedāvājumu veidu priekšmets, tiek uzskatīta par atsevišķu piedāvājumu, kam piemēro 2. panta d) punktā sniegto definīciju, lai noteiktu, vai minētā turpmākā tālākpārdošana ir vērtspapīru publiskais piedāvājums. Uz vērtspapīru izvietošanu ar finanšu starpnieku palīdzību attiecas prospekta publicēšanas pienākums, ja vien attiecībā uz galīgo izvietošanu nav piemērojams kāds no 1. panta 4. punkta a)–d) apakšpunktā uzskaitītajiem atbrīvojumiem. Papildu prospekts nav jāsagatavo tādā gadījumā, kad vērtspapīri tiek turpmāk tālākpārdoti vai ir galīgi izvietoti ar finanšu starpnieku palīdzību, ja vien saskaņā ar 12. pantu ir pieejams derīgs prospekts un emitents vai par tāda prospekta sastādīšanu atbildīgā persona ar rakstisku piekrišanu piekrīt tā izmantošanai.

2. Ja prospekts attiecas uz atļauju veikt tirdzniecību regulētā tirgū ar vērtspapīriem, kas nav pašu kapitāla vērtspapīri un ko paredzēts tirgot tikai regulētā tirgū vai tā īpašā segmentā, kuram šādu vērtspapīru tirdzniecības nolūkā var piekļūt vienīgi kvalificēti ieguldītāji, minētos vērtspapīrus nevar tālākpārdot nekvalificētiem ieguldītājiem, ja vien saskaņā ar šo regulu nav sastādīts prospekts, kas ir piemērots nekvalificētiem ieguldītājiem.







II NODAĻA

PROSPEKTA SASTĀDĪŠANA

6. pants

Prospekts

▼M3

1. Neskarot 14. panta 2. punktu, 14.a panta 2. punktu un 18. panta 1. punktu, prospektā ietver vajadzīgo informāciju, kas ir būtiska ieguldītājam, lai veiktu pamatotu izvērtējumu par: ▼B a) emitenta un katra garantijas devēja aktīviem un pasīviem, peļņu un zaudējumiem, finansiālo stāvokli un perspektīvām; b) no vērtspapīriem izrietošajām tiesībām; un c) emisijas iemesliem un ietekmi uz emitentu. Minētā informācija var atšķirties, ņemot vērā jebkuru no šiem: a) emitenta būtību; b) vērtspapīru veidu; c) emitenta apstākļus; d) attiecīgā gadījumā, to, vai vērtspapīru, kuri nav pašu kapitāla vērtspapīri, denominācija par vienību ir vismaz EUR 100 000 vai tos ir paredzēts tirgot tikai regulētā tirgū vai tā īpašā segmentā, kuram vērtspapīru tirdzniecības nolūkā var piekļūt vienīgi kvalificēti ieguldītāji.

2. Prospektā ietverto informāciju sagatavo rakstiski un sniedz viegli analizējamā, kodolīgā un saprotamā veidā, ņemot vērā faktorus, kas izklāstīti 1. punkta otrajā daļā.

3. Emitents, piedāvātājs vai persona, kas lūdz atļauju veikt tirdzniecību regulētā tirgū, var sastādīt prospektu kā vienu dokumentu vai kā atsevišķus dokumentus. Neskarot 8. panta 8. punktu un 7. panta 1. punkta otro daļu, prospektā, kas sastāv no atsevišķiem dokumentiem, vajadzīgo informāciju sadala šādi: reģistrācijas dokuments, vērtspapīru apraksts un kopsavilkums. Reģistrācijas dokumentā ietver informāciju, kas attiecas uz emitentu. Vērtspapīru aprakstā ietver informāciju par vērtspapīriem, kuri tiek publiski piedāvāti vai kurus atļauts tirgot regulētā tirgū.

7. pants

Prospekta kopsavilkums

1. Prospektā ietver kopsavilkumu, kurā sniegta pamatinformācija, kas ieguldītājiem nepieciešama, lai izprastu emitenta, garantijas devēja un vērtspapīru, kuri tiek piedāvāti vai kurus atļauts tirgot regulētā tirgū, būtību un ar tiem saistītos riskus, un kas lasāms kopā ar pārējām prospekta daļām, lai palīdzētu ieguldītājiem apsvērt, vai ieguldīt šādos vērtspapīros. Atkāpjoties no šā punkta pirmās daļas, kopsavilkums netiek prasīts, ja prospekts attiecas uz atļauju veikt tādu vērtspapīru tirdzniecību regulētā tirgū, kuri nav pašu kapitāla vērtspapīri, ar noteikumu, ka: a) šādus vērtspapīrus ir paredzēts tirgot tikai regulētā tirgū vai tā īpašā segmentā, kuram šādu vērtspapīru tirdzniecības nolūkā var piekļūt vienīgi kvalificēti ieguldītāji; vai b) šādu vērtspapīru vienas vienības nominālvērtība ir vismaz EUR 100 000 .

2. Kopsavilkuma saturs ir precīzs, patiess un skaidrs, un nav maldinošs. Tas lasāms kā prospekta ievads, un tas ir saskanīgs ar pārējām prospekta daļām.

3. Kopsavilkumu sastāda kā īsu dokumentu, kas rakstīts kodolīgā veidā un kura garums nepārsniedz septiņas drukātas A4 formāta lapas. Kopsavilkums ir: a) noformēts un izkārtots tā, lai būtu viegli lasāms, izmantojot salasāma lieluma zīmes; b) rakstīts, izmantojot tādu valodu un stilu, kas palīdz izprast šo informāciju, jo īpaši valodā, kas ir ieguldītājiem skaidra, kodolīga, saprotama un nav tehniska.

4. Kopsavilkums sastāv no šādām četrām iedaļām: a) ievads, kurā ietverti brīdinājumi; b) pamatinformācija par emitentu; c) pamatinformācija par vērtspapīriem; d) pamatinformācija par vērtspapīru publisko piedāvājumu un/vai atļauju veikt tirdzniecību regulētā tirgū.

5. Šā panta 4. punkta a) apakšpunktā minētajā iedaļā ietver: a) vērtspapīru nosaukumu un starptautisko vērtspapīru identifikācijas numuru (ISIN); b) emitenta identitāti un kontaktinformāciju, tostarp tā juridiskās personas identifikatoru (LEI); c) attiecīgā gadījumā piedāvātāja identitāti un kontaktinformāciju, tostarp, ja piedāvātājs ir juridiska persona, tā LEI, vai personas, kas lūdz atļauju veikt tirdzniecību regulētā tirgū, identitāti un kontaktinformāciju; d) tās kompetentās iestādes identitāti un kontaktinformāciju, kura apstiprina prospektu, un, ja tā atšķiras, tās kompetentās iestādes identitāti un kontaktinformāciju, kura apstiprināja reģistrācijas dokumentu vai vispārējo reģistrācijas dokumentu; e) prospekta apstiprināšanas datumu. Tajā ietver šādus brīdinājumus: a) kopsavilkums būtu jālasa kā prospekta ievads; b) jebkurš lēmums ieguldīt vērtspapīros būtu jābalsta uz ieguldītāja vērtējumu par visu prospektu kopumā; c) attiecīgā gadījumā, ka ieguldītājs varētu zaudēt visu ieguldīto kapitālu vai daļu no tā, un, ja ieguldītāja atbildība nav ierobežota līdz ieguldījuma summai, brīdinājumu par to, ka ieguldītājs varētu zaudēt vairāk nekā ieguldīto kapitālu, un par šāda iespējama zaudējuma apmēru; d) ja tiesā ir celta prasība par prospektā ietverto informāciju, ieguldītājam prasītājam saskaņā ar valsts tiesībām var būt jāsedz prospekta tulkošanas izmaksas pirms tiesvedības sākšanas; e) civiltiesiska atbildība gulstas tikai uz tām personām, kas iesniegušas kopsavilkumu, tostarp veikušas jebkādu tā tulkošanu, bet tikai tādā gadījumā, ja kopsavilkums ir maldinošs, neprecīzs vai, lasot kopā ar pārējām prospekta daļām, pretrunīgs, vai, ja, lasot kopā ar pārējām prospekta daļām, nav sniegta pamatinformācija, lai palīdzētu ieguldītājiem apsvērt, vai ieguldīt minētajos vērtspapīros; f) attiecīgā gadījumā izpratnes brīdinājumu, kas prasīts saskaņā ar Regulas (ES) Nr. 1286/2014 8. panta 3. punkta b) apakšpunktu.

6. Šā panta 4. punkta b) apakšpunktā minētajā iedaļā ietver šādu informāciju: a) apakšiedaļā “Vērtspapīru emitents” ietver īsu aprakstu par vērtspapīru emitentu, tostarp vismaz šādu informāciju: i) tā domicilu un juridisko formu, tā LEI, tiesības, saskaņā ar kurām tas darbojas, un tā inkorporācijas valsti; ii) tā galvenās darbības jomas; iii) tā lielākos akcionārus, tostarp norāda, vai emitentam ir tiešs vai netiešs īpašnieks vai kontrole, un to, kas ir šis īpašnieks vai kā kontrolē tas ir; iv) tā galveno rīkotājdirektoru identitāti; v) tā apstiprināto revidentu identitāti; b) apakšiedaļā “Emitenta finanšu pamatinformācija” ietver atlasītu vēsturisko finanšu pamatinformāciju, kas sniegta par katru finanšu gadu periodā, ko aptver vēsturiskā finanšu informācija, un jebkādu turpmāku finanšu starpperiodu, kam pievienoti salīdzināmie dati par to pašu periodu iepriekšējā finanšu gadā. Prasību par salīdzināmu bilances informāciju izpilda, sniedzot gada beigu bilances informāciju. Finanšu pamatinformācija attiecīgā gadījumā ietver: i) pro forma finanšu informāciju; ii) īsu aprakstu par jebkurām revīzijas ziņojumā ietvertajām iebildēm attiecībā uz vēsturisko finanšu informāciju; c) apakšiedaļā “Emitentam raksturīgie būtiskākie riski” ietver īsu aprakstu par būtiskākajiem riska faktoriem, kas raksturīgi prospektā norādītajam emitentam, nepārsniedzot 10. punktā norādīto riska faktoru kopskaitu.

7. Šā panta 4. punkta c) apakšpunktā minētajā iedaļā ietver šādu informāciju: a) apakšiedaļā “Vērtspapīru galvenās iezīmes” ietver īsu aprakstu par vērtspapīriem, kuri tiek publiski piedāvāti un/vai kurus atļauts tirgot regulētā tirgū, tostarp vismaz šādu informāciju: i) to veids, kategorija un ISIN; ii) attiecīgā gadījumā to valūta, nosaukums, paritāte, emitēto vērtspapīru skaits un vērtspapīru termiņš; iii) no vērtspapīriem izrietošās tiesības; iv) attiecīgā vērtspapīru prioritātes hierarhijas pakāpe emitenta kapitāla struktūrā maksātnespējas gadījumā, tostarp attiecīgā gadījumā informācija par vērtspapīru pakārtotības līmeni un potenciālo ietekmi uz ieguldījumu, ja tiek ieviests Direktīvā 2014/59/ES paredzētais noregulējuma režīms; v) jebkādi ierobežojumi vērtspapīru brīvai pārvedamībai; vi) attiecīgā gadījumā dividenžu jeb izmaksas politika; b) apakšiedaļā “Vērtspapīru tirdzniecības vieta” sniedz norādi par to, vai vērtspapīri tiek vai tiks iekļauti pieteikumā atļaujai veikt tirdzniecību regulētā tirgū vai tirdzniecībai DTS, un norāda visus tirgus, kuros vērtspapīri tiek vai tiks tirgoti; c) ja vērtspapīriem ir pievienota garantija, apakšiedaļā “Vērtspapīriem pievienotā garantija” ietver šādu informāciju: i) īsu aprakstu par garantijas būtību un apmēru; ii) īsu aprakstu par garantijas devēju, tostarp tā LEI; iii) attiecīgo finanšu pamatinformāciju, lai izvērtētu garantijas devēja spēju pildīt savas garantijā noteiktās saistības; un iv) īsu aprakstu par būtiskākajiem riska faktoriem attiecībā uz garantijas devēju, kas ietverti prospektā saskaņā ar 16. panta 3. punktu, nepārsniedzot 10. punktā norādīto riska faktoru kopskaitu; d) apakšiedaļā “Vērtspapīriem raksturīgie būtiskākie riski” sniedz īsu aprakstu par būtiskākajiem riska faktoriem, kas raksturīgi prospektā norādītajiem vērtspapīriem, nepārsniedzot 10. punktā norādīto riska faktoru kopskaitu. Ja saskaņā ar Regulu (ES) Nr. 1286/2014 ir jāsniedz pamatinformācijas dokuments, emitents, piedāvātājs vai persona, kas lūdz atļauju veikt tirdzniecību regulētā tirgū, var aizstāt šajā punktā paredzēto informāciju ar Regulas (ES) Nr. 1286/2014 8. panta 3. punkta c)–i) apakšpunktā izklāstīto informāciju. Ja ir piemērojama Regula (ES) Nr. 1286/2014, katra dalībvalsts, kas rīkojas kā izcelsmes dalībvalsts šīs regulas nolūkā, var prasīt no emitentiem, piedāvātājiem vai personām, kuras lūdz atļauju veikt tirdzniecību regulētā tirgū, prospektos, ko apstiprinājusi tās kompetentā iestāde, šajā punktā norādīto informāciju aizstāt ar Regulas (ES) Nr. 1286/2014 8. panta 3. punkta c)–i) apakšpunktā norādīto informāciju. Kad notiek satura aizstāšana, ievērojot otro daļu, 3. punktā norādīto maksimālo garumu palielina par trim A4 formāta lappusēm. Pamatinformācijas dokumenta saturu ietver atsevišķā kopsavilkuma iedaļā. Minētās iedaļas lappušu izvietojumā to skaidri norāda kā pamatinformācijas dokumenta saturu, kā norādīts Regulas (ES) Nr. 1286/2014 8. panta 3. punkta c)–i) apakšpunktā. Ja saskaņā ar 8. panta 9. punkta trešo daļu vienā kopsavilkumā ir aptverti vairāki vērtspapīri, kuri atšķiras tikai ar ļoti nelieliem elementiem, piemēram, ar emisijas cenu vai dzēšanas termiņu, kopsavilkuma maksimālo garumu, kas norādīts šā panta 3. punktā, palielina par divām A4 formāta lappusēm. Tomēr, ja attiecībā uz minētajiem vērtspapīriem ir prasīts sagatavot pamatinformācijas dokumentu saskaņā ar Regulu (ES) Nr. 1286/2014 un ja emitents, piedāvātājs vai persona, kas lūdz atļauju veikt tirdzniecību regulētā tirgū, veic satura aizstāšanu, kas minēta šā punkta otrajā daļā, maksimālo garumu palielina par trim A4 formāta lappusēm katram papildu vērtspapīram. Ja kopsavilkumā ir iekļauta šā punkta pirmās daļas c) apakšpunktā minētā informācija, šā panta 3. punktā norādīto maksimālo garumu palielina par vienu A4 formāta lappusi.

8. Šā panta 4. punkta d) apakšpunktā minētajā iedaļā ietver šādu informāciju: a) apakšiedaļā “Nosacījumi un termiņi ieguldījumiem konkrētajā vērtspapīrā” attiecīgā gadījumā norāda piedāvājuma vispārīgos noteikumus, nosacījumus un paredzēto laika grafiku, sīkāku informāciju par atļauju veikt tirdzniecību regulētā tirgū, izplatīšanas plānu, no piedāvājuma tieši izrietošās vērtības samazināšanās apjomu un procentus un aplēses par emisijas un/vai piedāvājuma kopējām izmaksām, tostarp to izmaksu aplēses, ko emitents vai piedāvātājs iekasēs no ieguldītāja; b) ja vērtspapīru piedāvātājs un/vai persona, kas lūdz atļauju veikt tirdzniecību regulētā tirgū, nav tā pati persona, kas ir emitents, apakšiedaļā “Piedāvātājs un/vai persona, kas lūdz atļauju veikt tirdzniecību” ietver īsu aprakstu par vērtspapīru piedāvātāju un/vai personu, kas lūdz atļauju veikt tirdzniecību, tostarp tā domicilu un juridisko formu, tiesības, saskaņā ar kurām tas darbojas, un tā inkorporācijas valsti; c) apakšiedaļā “Iemesls, kādēļ šis prospekts tiek gatavots” ietver īsu aprakstu par piedāvājuma vai atļaujas veikt tirdzniecību regulētā tirgū iemesliem, kā arī attiecīgā gadījumā par: i) peļņas izlietojumu un paredzamo tīro ieņēmumu summu; ii) norādi, vai uz piedāvājumu, pamatojoties uz stingri noteiktām saistībām, attiecas emisijas izplatīšanas līgums, norādot visas neaptvertās daļas; iii) norādi par būtiskākajiem interešu konfliktiem, kas attiecas uz piedāvājumu vai atļauju veikt tirdzniecību.

9. Ja nepieciešams, emitents 6., 7. un 8. punktā aprakstītajām iedaļām var pievienot apakšvirsrakstus.

10. Kopsavilkuma iedaļās ietverto riska faktoru, kas minēti šā panta 6. punkta c) apakšpunktā un 7. punkta pirmās daļas c) apakšpunkta iv) punktā un d) apakšpunktā, kopskaits nepārsniedz 15.

11. Kopsavilkumā neietver mijnorādes uz citām prospekta daļām vai neiekļauj informāciju ar norādi.

12. Ja attiecībā uz publiski piedāvātiem vērtspapīriem ir prasīts sagatavot pamatinformācijas dokumentu saskaņā ar Regulu (ES) Nr. 1286/2014 un ja izcelsmes dalībvalsts prasa, lai emitents, piedāvātājs vai persona, kura lūdz atļauju veikt tirdzniecību regulētā tirgū, aizstātu pamatinformācijas dokumenta saturu saskaņā ar šā panta 7. panta 7. punkta otrās daļas otro teikumu, tad uzskata, ka personas, kas sniedz konsultācijas par vērtspapīriem vai pārdod tos – emitenta, piedāvātāja vai personas, kura lūdz atļauju veikt tirdzniecību regulētā tirgū, vārdā –, piedāvājuma periodā ir izpildījušas pienākumu sniegt pamatinformācijas dokumentu saskaņā ar Regulas (ES) Nr. 1286/2014 13. pantu, ar noteikumu, ka tās tā vietā sniedz attiecīgajiem ieguldītājiem prospekta kopsavilkumu saskaņā ar termiņu un nosacījumiem, kas izklāstīti minētās regulas 13. un 14. pantā.

▼M3

12.a Atkāpjoties no šā panta 3. līdz 12. punkta, ES atveseļošanas prospekts, kas sastādīts saskaņā ar 14.a pantu, ietver kopsavilkumu, kurš sastādīts saskaņā ar šo punktu.

ES atveseļošanas prospekta kopsavilkumu sastāda kā īsu dokumentu, kas ir kodolīgi uzrakstīts un nepārsniedz divas drukātas A4 formāta lappuses.

ES atveseļošanas prospekta kopsavilkumā nav mijnorāžu uz citām prospekta daļām, informācija kopsavilkumā netiek iekļauta ar norādi, un:

a) tas ir noformēts un izkārtots viegli lasāmā veidā, izmantojot salasāma lieluma rakstzīmes;

b) tas uzrakstīts, izmantojot tādu valodu un stilu, kas palīdz izprast informāciju, jo īpaši valodā, kas ir ieguldītājiem skaidra, kodolīga, saprotama un nav tehniska;

c) tam ir četras iedaļas: i) ievads, kas satur visu šā panta 5. punktā minēto informāciju, tostarp brīdinājumus un ES atveseļošanas prospekta apstiprināšanas datumu; ii) pamatinformācija par emitentu, attiecīgā gadījumā arī konkrēta norāde ne mazāk kā 200 vārdu apjomā par Covid-19 pandēmijas finansiālo ietekmi uz emitentu un viņa darījumdarbību; iii) pamatinformācija par akcijām, tostarp par tiesībām, kas izriet no minētajām akcijām, un, un arī par minēto tiesību ierobežojumiem; iv) pamatinformācija par akciju publisko piedāvājumu un/vai atļauju veikt tirdzniecību regulētā tirgū.

▼B

13. EVTI izstrādā regulatīvo tehnisko standartu projektus, lai precizētu saturu un formātu, ko izmanto, lai sniegtu finanšu pamatinformāciju, kas minēta šā panta 6. punkta b) apakšpunktā, un attiecīgo finanšu pamatinformāciju, kas minēta šā panta 7. punkta c) apakšpunkta iii) punktā, ņemot vērā vērtspapīru un emitentu dažādos veidus un nodrošinot, ka sagatavotā informācija ir īsa, kodolīga un saprotama. EVTI iesniedz minēto regulatīvo tehnisko standartu projektus Komisijai ne vēlāk kā 2018. gada 21. jūlijā. Komisijai tiek deleģētas pilnvaras pieņemt šā punkta pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10.–14. pantu.

8. pants

Pamatprospekts

1. Attiecībā uz vērtspapīriem, kas nav pašu kapitāla vērtspapīri, tostarp jebkura veida garantijām, prospekts pēc emitenta, piedāvātāja vai tādas personas izvēles, kura lūdz atļauju veikt tirdzniecību regulētā tirgū, var sastāvēt no pamatprospekta, kas satur vajadzīgo informāciju par emitentu un vērtspapīriem, kuri tiek piedāvāti publiski vai kurus atļaus tirgot regulētā tirgū.

2. Pamatprospektā ietver šādu informāciju: a) veidni ar nosaukumu “galīgo noteikumu veidlapa”, kas jāaizpilda par katru konkrēto emisiju un kurā norāda pieejamās iespējas attiecībā uz informāciju, ko nosaka piedāvājuma galīgajos noteikumos; b) tās tīmekļa vietnes adresi, kurā tiks publicēti galīgie noteikumi.

3. Ja pamatprospektā ir ietvertas iespējas attiecībā uz informāciju, kas prasīta attiecīgajā vērtspapīru aprakstā, galīgajos noteikumos nosaka, kura no iespējām ir piemērojama konkrētajai emisijai, atsaucoties uz atbilstīgajām pamatprospekta iedaļām vai atkārtojot šādu informāciju.

4. Galīgos noteikumus noformē kā atsevišķu dokumentu vai arī iekļauj pamatprospektā vai tā papildinājumā. Galīgos noteikumus sagatavo viegli analizējamā un saprotamā veidā. Galīgajos noteikumos ietver tikai to informāciju, kas attiecas uz vērtspapīru aprakstu, un tos neizmanto kā pamatprospekta papildinājumu. Tādos gadījumos piemēro 17. panta 1. punkta b) apakšpunktu.

5. Ja galīgie noteikumi nav iekļauti nedz pamatprospektā, nedz arī papildinājumā, emitents tos publisko saskaņā ar 21. pantā izklāstīto kārtību un iesniedz tos izcelsmes dalībvalsts kompetentajā iestādē, tiklīdz tas ir iespējams pēc vērtspapīru publiskā piedāvājuma izteikšanas un, ja iespējams, pirms tiek sākts vērtspapīru publiskais piedāvājums vai tiek atļauta tirdzniecība regulētā tirgū. Galīgajos noteikumos ietver skaidru un viegli pamanāmu paziņojumu, norādot: a) ka galīgie noteikumi ir sagatavoti šīs regulas nolūkā un jālasa kopā ar pamatprospektu un tā papildinājumiem, lai iegūtu visu attiecīgo informāciju; b) kur pamatprospekts un tā papildinājumi ir publicēti saskaņā ar 21. pantā paredzēto kārtību; c) ka galīgo noteikumu pielikumā ir pievienots konkrētās emisijas kopsavilkums.

6. Pamatprospektu var sastādīt kā vienotu dokumentu vai kā atsevišķus dokumentus. Ja emitents, piedāvātājs vai persona, kas lūdz atļauju veikt tirdzniecību regulētā tirgū, ir iesniegusi reģistrācijas dokumentu par vērtspapīriem, kas nav pašu kapitāla vērtspapīri, vai vispārējo reģistrācijas dokumentu saskaņā ar 9. pantu, un vēlas sastādīt pamatprospektu, tādā pamatprospektā ietver: a) reģistrācijas dokumentā vai vispārējā reģistrācijas dokumentā ietverto informāciju; b) informāciju, kas citādi būtu ietverta attiecīgajā vērtspapīru aprakstā, izņemot galīgos noteikumus, ja galīgie noteikumi nav ietverti pamatprospektā.

7. Konkrētā informācija par katru pamatprospektā iekļauto atšķirīgo vērtspapīru ir skaidri jānošķir.

8. Kopsavilkumu sastāda tikai tad, kad galīgie noteikumi ir iekļauti pamatprospektā vai papildinājumā vai ir iesniegti, un minēto kopsavilkumu katrai konkrētajai emisijai sagatavo atsevišķi.

9. Konkrētās emisijas kopsavilkumam piemēro tādas pašas prasības kā galīgajiem noteikumiem, kā izklāstīts šajā pantā, un to pievieno galīgajiem noteikumiem. Uz konkrētās emisijas kopsavilkumu attiecas 7. panta prasības, un kopsavilkumā ietver: a) pamatprospektā izklāstīto pamatinformāciju, tostarp pamatinformāciju par emitentu; b) atbilstīgajos galīgajos noteikumos izklāstīto pamatinformāciju, tostarp pamatinformāciju, kas nebija iekļauta pamatprospektā. Ja galīgie noteikumi attiecas uz vairākiem vērtspapīriem, kuriem ir tikai ļoti nelielas atšķirības, piemēram, emisijas cena vai dzēšanas termiņš, visiem tādiem vērtspapīriem var pievienot vienu konkrētas emisijas kopsavilkumu, ar noteikumu, ka ir skaidri nošķirta informācija, kas attiecas uz atšķirīgajiem vērtspapīriem.

10. Pamatprospektā ietverto informāciju vajadzības gadījumā papildina saskaņā ar 23. pantu.

11. Vērtspapīru publiskais piedāvājums var turpināties pēc tā pamatprospekta termiņa beigām, saskaņā ar kuru tas tika uzsākts, ar noteikumu, ka nākamais pamatprospekts ir apstiprināts un publicēts ne vēlāk kā iepriekšējā pamatprospekta derīguma termiņa pēdējā dienā. Tāda piedāvājuma galīgo noteikumu pirmajā lappusē izvieto viegli pamanāmu brīdinājumu, kurā norādīta iepriekšējā pamatprospekta derīguma termiņa pēdējā diena un nākamā pamatprospekta publicēšanas vieta. Nākamajā pamatprospektā ietver vai ar norādi iekļauj sākotnējā pamatprospekta galīgo noteikumu formātu un ievieto atsauci uz galīgajiem noteikumiem, kuri attiecas uz spēkā esošo piedāvājumu. Atsaukšanas tiesības, kas piešķirtas, ievērojot 23. panta 2. punktu, attiecas arī uz ieguldītājiem, kuri ir piekrituši iegādāties vērtspapīrus vai parakstīties uz tiem iepriekšējā pamatprospekta derīguma termiņa laikā, ja vien vērtspapīri viņiem jau nav piegādāti.

9. pants

Vispārējais reģistrācijas dokuments

1. Ikviens emitents, kura vērtspapīrus ir atļauts tirgot regulētā tirgū vai DTS, katrā finanšu gadā var sastādīt reģistrācijas dokumentu vispārēja reģistrācijas dokumenta veidā, kurā aprakstīta uzņēmuma organizācija, darījumdarbība, finansiālais stāvoklis, peļņa un perspektīvas, vadība un akcionāru struktūra.

2. Ikviens emitents, kurš nolemj sastādīt vispārējo reģistrācijas dokumentu, katrā finanšu gadā to iesniedz apstiprināšanai savas izcelsmes dalībvalsts kompetentajā iestādē saskaņā ar 20. panta 2. un 4. punktā izklāstīto procedūru. Pēc tam, kad emitenta vispārējais reģistrācijas dokuments divus finanšu gadus pēc kārtas ticis apstiprināts kompetentajā iestādē, nākamos vispārējos reģistrācijas dokumentus var iesniegt kompetentajā iestādē bez iepriekšēja apstiprinājuma. Ja pēc tam emitents vienā finanšu gadā neiesniedz vispārējo reģistrācijas dokumentu, šī priekšrocība iesniegt bez iepriekšēja apstiprinājuma tiek zaudēta, un visus nākamos vispārējos reģistrācijas dokumentus iesniedz apstiprināšanai kompetentajā iestādē, līdz atkal ir izpildīts otrajā daļā paredzētais nosacījums. Emitents pieteikumā kompetentajai iestādei norāda, vai vispārējais reģistrācijas dokuments ir iesniegts apstiprināšanai vai arī tas tiek iesniegts bez iepriekšēja apstiprinājuma. Ja šā punkta otrajā daļā minētais emitents pieprasa paziņojumu par savu vispārējo reģistrācijas dokumentu, ievērojot 26. pantu, tas iesniedz apstiprināšanai savu vispārējo reģistrācijas dokumentu, tostarp jebkurus minētā dokumenta grozījumus, kas bija iepriekš iesniegti.

3. Emitentiem, kuri pirms 2019. gada 21. jūlija saskaņā ar Komisijas Regulas (EK) Nr. 809/2004 ( 8 ) I pielikumu bija sastādījuši reģistrācijas dokumentu, ko kompetentā iestāde apstiprinājusi vismaz divus finanšu gadus pēc kārtas, un pēc tam saskaņā ar Direktīvas 2003/71/EK 12. panta 3. punktu ir iesnieguši tādu reģistrācijas dokumentu vai guvuši tā apstiprinājumu katru gadu, atļauj iesniegt vispārējo reģistrācijas dokumentu bez iepriekšēja apstiprinājuma saskaņā ar šā panta 2. punkta otro daļu no 2019. gada 21. jūlija.

4. Līdzko vispārējais reģistrācijas dokuments, kā arī šā panta 7. un 9. punktā norādītie grozījumi ir apstiprināti vai iesniegti bez iepriekšēja apstiprinājuma, tos bez liekas kavēšanās publisko saskaņā ar 21. pantā paredzēto kārtību.

5. Vispārējam reģistrācijas dokumentam piemēro 27. pantā paredzētās valodas prasības.

6. Vispārējā reģistrācijas dokumentā var iekļaut informāciju ar norādi saskaņā ar 19. pantā paredzētajiem nosacījumiem.

7. Pēc vispārējā reģistrācijas dokumenta iesniegšanas vai apstiprināšanas emitents jebkurā laikā var atjaunināt tajā ietverto informāciju, iesniedzot kompetentajā iestādē tā grozījumu. Ievērojot 10. panta 3. punkta pirmo un otro daļu, nav vajadzīgs apstiprinājums grozījuma iesniegšanai kompetentajā iestādē.

8. Kompetentā iestāde jebkurā laikā var pārskatīt jebkura bez iepriekšēja apstiprinājuma iesniegtā vispārējā reģistrācijas dokumenta saturu, kā arī jebkuru tā grozījumu saturu. Kompetentās iestādes veiktā pārskatīšana ietver vispārējā reģistrācijas dokumentā un tā jebkuros grozījumos ietvertās informācijas pilnīguma, konsekvences un saprotamības rūpīgu pārbaudi.

9. Ja kompetentā iestāde pārskatīšanas laikā konstatē, ka vispārējais reģistrācijas dokuments neizpilda pilnīguma, saprotamības un konsekvences standartus vai ir nepieciešams veikt grozījumus vai sniegt papildinošu informāciju, tā attiecīgi informē emitentu. Kompetentās iestādes lūgums veikt grozījumus vai sniegt papildinošu informāciju emitentam jāņem vērā, tikai iesniedzot nākamo vispārējo reģistrācijas dokumentu par nākamo finanšu gadu, izņemot gadījumu, kad emitents vēlas izmantot vispārējo reģistrācijas dokumentu kā sastāvdaļu no apstiprināšanai iesniegtā prospekta. Tādā gadījumā emitents iesniedz vispārējā reģistrācijas dokumenta grozījumu ne vēlāk kā 20. panta 6. punktā norādītajā pieteikuma iesniegšanas dienā. Atkāpjoties no otrās daļas, ja kompetentā iestāde informē emitentu, ka tās grozījuma vai papildinošas informācijas lūgums attiecas uz būtisku izlaidumu vai būtisku kļūdu, vai būtisku neprecizitāti, kas, visticamāk, maldinās sabiedrību attiecībā uz faktiem un apstākļiem, kas ir svarīgi, lai varētu veikt pamatotu izvērtējumu par emitentu, emitents bez liekas kavēšanās iesniedz vispārējā reģistrācijas dokumenta grozījumu. Kompetentā iestāde var lūgt, lai emitents iesniedz grozītā vispārējā reģistrācijas dokumenta konsolidētu redakciju, ja tāda konsolidēta redakcija ir vajadzīga, lai nodrošinātu minētajā dokumentā sniegtās informācijas saprotamību. Emitents var grozījuma pielikumā brīvprātīgi iekļaut sava grozītā vispārējā reģistrācijas dokumenta konsolidētu redakciju.

10. Šā panta 7. un 9. punktu piemēro tikai tad, ja vispārējais reģistrācijas dokuments netiek izmantots kā prospekta sastāvdaļa. Ikreiz, kad vispārējais reģistrācijas dokuments tiek izmantots kā prospekta sastāvdaļa, laika posmā no prospekta apstiprināšanas brīža līdz publiskā piedāvājuma termiņa beigām vai attiecīgi brīdim, kad sākas tirdzniecība regulētā tirgū, atkarībā no tā, kas notiek vēlāk, prospekta papildināšanai piemēro vienīgi 23. pantu.

11. Emitentam, kurš izpilda šā panta 2. punkta pirmajā vai otrajā daļā vai šā panta 3. punktā paredzētos nosacījumus, ir bieža emitenta statuss, un tas izmanto paātrinātās apstiprināšanas procesu saskaņā ar 20. panta 6. punktu ar noteikumu, ka: a) iesniedzot katru vispārējo reģistrācijas dokumentu vai iesniedzot to apstiprināšanai, emitents sniedz kompetentajai iestādei rakstisku apstiprinājumu, ka, cik tam zināms, visa regulētā informācija, kas tam bija jāatklāj saskaņā ar Direktīvu 2004/109/EK, attiecīgā gadījumā, un saskaņā ar Regulu (ES) Nr. 596/2014, ir iesniegta un publicēta saskaņā ar minētajiem tiesību aktiem par iepriekšējiem 18 mēnešiem vai par laikposmu no brīža, kad sākās pienākums atklāt regulēto informāciju, izvēloties īsāko no abiem; un b) ja kompetentā iestāde ir veikusi 8. punktā norādīto pārskatīšanu, emitents ir grozījis savu vispārējo reģistrācijas dokumentu saskaņā ar 9. punktā paredzēto kārtību. Ja emitents nav izpildījis kādu no iepriekš minētajiem nosacījumiem, bieža emitenta statuss tiek zaudēts.

12. Ja kompetentajai iestādei iesniegts vai tās apstiprināts vispārējais reģistrācijas dokuments tiek publiskots ne vēlāk kā četrus mēnešus pēc finanšu gada beigām un ietver informāciju, ko nepieciešams atklāt gada finanšu pārskatā, kā norādīts Direktīvas 2004/109/EK 4. pantā, tiek uzskatīts, ka emitents ir izpildījis savu pienākumu publicēt gada finanšu pārskatu, kā paredzēts minētajā pantā. Ja vispārējais reģistrācijas dokuments vai tā grozījums ir iesniegts vai apstiprināts kompetentajā iestādē un tiek publiskots ne vēlāk kā trīs mēnešus pēc finanšu gada pirmo sešu mēnešu beigām, un ietver informāciju, ko nepieciešams atklāt Direktīvas 2004/109/EK 5. pantā norādītajā pusgada finanšu pārskatā, tiek uzskatīts, ka emitents ir izpildījis savu pienākumu publicēt pusgada finanšu pārskatu, kā paredzēts minētajā pantā. Pirmajā un otrajā daļā paredzētajos gadījumos emitents: a) vispārējā reģistrācijas dokumentā ietver savstarpēju norāžu sarakstu, kurā norādīts, kur vispārējā reģistrācijas dokumentā ir atrodams katrs gada un pusgada finanšu pārskatos nepieciešamais elements; b) iesniedz vispārējo reģistrācijas dokumentu saskaņā ar Direktīvas 2004/109/EK 19. panta 1. punktu un dara to pieejamu oficiāli noteiktai sistēmai, kas norādīta Direktīvas 2004/109/EK 21. panta 2. punktā; c) vispārējā reģistrācijas dokumentā iekļauj paziņojumu par atbildību, izmantojot Direktīvas 2004/109/EK 4. panta 2. punkta c) apakšpunktā un 5. panta 2. punkta c) apakšpunktā paredzētos noteikumus.

13. Šā panta 12. punktu piemēro tikai tad, ja emitenta izcelsmes dalībvalsts šīs regulas nolūkā ir arī izcelsmes dalībvalsts Direktīvas 2004/109/EK nolūkā un ja vispārējā reģistrācijas dokumentā izmantotā valoda izpilda minētās direktīvas nosacījumus.

14. Komisija līdz 2019. gada 21. janvārim pieņem deleģētos aktus saskaņā ar 44. pantu, lai papildinātu šo regulu, precizējot kritērijus vispārējā reģistrācijas dokumenta un jebkādu tā grozījumu pārbaudei un pārskatīšanai un procedūras minēto dokumentu apstiprināšanai un iesniegšanai, kā arī nosacījumus, saskaņā ar kuriem bieža emitenta statuss ir zaudēts.

10. pants

Prospekti, ko veido atsevišķi dokumenti

1. Emitentam, kura reģistrācijas dokumentu kompetentā iestāde jau ir apstiprinājusi, ir prasība sastādīt tikai vērtspapīru aprakstu un attiecīgā gadījumā kopsavilkumu, ja vērtspapīri tiek publiski piedāvāti vai tos ir atļauts tirgot regulētā tirgū. Tādā gadījumā vērtspapīru aprakstu un kopsavilkumu apstiprina atsevišķi. Ja kopš reģistrācijas dokumenta apstiprināšanas ir radies svarīgs jauns faktors, būtiska kļūda vai būtiska neprecizitāte saistībā ar informāciju, kas iekļauta reģistrācijas dokumentā un kas var ietekmēt vērtspapīru izvērtējumu, reģistrācijas dokumenta papildinājumu iesniedz apstiprināšanai vēlākais vienlaikus ar vērtspapīru aprakstu un kopsavilkumu. Tiesības atsaukt piekrišanu saskaņā ar 23. panta 2. punktu tādā gadījumā nepiemēro. Reģistrācijas dokuments un tā papildinājums, kam attiecīgā gadījumā pievieno vērtspapīru aprakstu un kopsavilkumu, veido prospektu, līdzko to ir apstiprinājusi kompetentā iestāde.

2. Tiklīdz reģistrācijas dokuments ir apstiprināts, to publisko bez liekas kavēšanās un saskaņā ar kārtību, kas izklāstīta 21. pantā.

3. Emitents, kura vispārējo reģistrācijas dokumentu kompetentā iestāde jau ir apstiprinājusi vai kurš ir iesniedzis vispārējo reģistrācijas dokumentu bez apstiprināšanas, ievērojot 9. panta 2. punkta otro daļu, sastāda tikai vērtspapīru aprakstu un kopsavilkumu, ja vērtspapīri tiek publiski piedāvāti vai tos ir atļauts tirgot regulētā tirgū. Ja vispārējais reģistrācijas dokuments jau ir apstiprināts, vērtspapīru apraksts, kopsavilkums un visi vispārējā reģistrācijas dokumenta grozījumi, kas iesniegti pēc vispārējā reģistrācijas dokumenta apstiprināšanas, tiek apstiprināti atsevišķi. Ja emitents ir iesniedzis iepriekš neapstiprinātu vispārēju reģistrācijas dokumentu, veic visas dokumentācijas, tostarp vispārējā reģistrācijas dokumenta grozījumu, apstiprināšanu neatkarīgi no tā, ka minētie dokumenti arī turpmāk ir atsevišķi dokumenti. Vispārējais reģistrācijas dokuments, kas grozīts saskaņā ar 9. panta 7. vai 9. punktu un kam pievienots vērtspapīru apraksts un kopsavilkums, veido prospektu, līdzko to ir apstiprinājusi kompetentā iestāde.

11. pants

Atbildība, ko uzliek prospekts

1. Dalībvalstis nodrošina, ka atbildība par informāciju, kas sniegta prospektā un jebkurā tā papildinājumā, attiecīgi gulstas vismaz uz emitentu vai tā administratīvām, vadības vai uzraudzības struktūrām, piedāvātāju, personu, kura lūdz atļauju veikt tirdzniecību regulētā tirgū, vai garantijas devēju. Prospektā tiek skaidri norādītas par prospektu un jebkurā tā papildinājumu atbildīgās personas, norādot to vārdus, uzvārdus un funkcijas vai, juridisku personu gadījumā, to nosaukumus un juridiskās adreses, kā arī sniedzot šo personu deklarācijas, ka, cik tām zināms, prospektā ietvertā informācija atbilst faktiem un ka prospektā nav izlaists nekas, kas var ietekmēt tā nozīmi.

2. Dalībvalstis nodrošina, ka to normatīvie un administratīvie akti par civiltiesisko atbildību attiecas uz personām, kas atbildīgas par prospektā sniegto informāciju. Tomēr dalībvalstis nodrošina, ka ne uz vienu personu negulstas civiltiesiskā atbildība, pamatojoties tikai uz kopsavilkumu vien, ievērojot 7. pantu, vai ES izaugsmes prospekta specifisko kopsavilkumu, ievērojot 15. panta 1. punkta otro daļu, tostarp tā tulkojumus, izņemot gadījumus, kad: a) tas ir maldinošs, neprecīzs vai pretrunīgs, lasot to kopā ar pārējām prospekta daļām; b) tas, lasīts kopā ar pārējām prospekta daļām, nesniedz pamatinformāciju, kas palīdzētu ieguldītājiem izprast to, vai ieguldīt vērtspapīros.

3. Atbildība par reģistrācijas dokumentā vai vispārējā reģistrācijas dokumentā sniegto informāciju gulstas uz šā panta 1. punktā norādītajām personām tikai gadījumos, kad reģistrācijas dokuments vai vispārējais reģistrācijas dokuments tiek izmantots kā apstiprināta prospekta sastāvdaļa. Pirmo daļu piemēro, neskarot Direktīvas 2004/109/EK 4. un 5. pantu, ja informācija saskaņā ar minētajiem pantiem ir iekļauta vispārējā reģistrācijas dokumentā.

12. pants

Prospekta, reģistrācijas dokumenta un universālā reģistrācijas dokumenta derīgums

1. Prospekts, kas sagatavots kā vienots dokuments vai sastāv no vairākiem atsevišķiem dokumentiem, ir derīgs 12 mēnešus pēc tā apstiprināšanas attiecībā uz publiskiem piedāvājumiem vai atļaujām veikt tirdzniecību regulētā tirgū, ar noteikumu, ka prospektam ir pievienoti papildinājumi, kas vajadzīgi, ievērojot 23. pantu. Ja prospekts sastāv no atsevišķiem dokumentiem, tā derīguma termiņš sākas vērtspapīru apraksta apstiprināšanas dienā.

2. Iepriekš apstiprināts reģistrācijas dokuments ir derīgs izmantošanai kā prospekta sastāvdaļa 12 mēnešus pēc tā apstiprināšanas. Šāda reģistrācijas dokumenta derīguma termiņa beigas neietekmē tā prospekta derīgumu, kura sastāvdaļa tas ir.

3. Vispārējs reģistrācijas dokuments ir derīgs izmantošanai kā prospekta sastāvdaļa 12 mēnešus pēc tā apstiprināšanas, kā minēts 9. panta 2. punkta pirmajā daļā, vai tā iesniegšanas, kā minēts 9. panta 2. punkta otrajā daļā. Šāda vispārēja reģistrācijas dokumenta derīguma termiņa beigas neietekmē tā prospekta derīgumu, kura sastāvdaļa tas ir.







III NODAĻA

PROSPEKTA SATURS UN FORMĀTS

13. pants

Minimālā informācija un formāts

1. Komisija pieņem deleģētos aktus saskaņā ar 44. pantu, lai papildinātu šo regulu attiecībā uz prospekta, pamatprospekta un galīgo noteikumu formātu un uz plāniem, ar ko tiek noteikta prospektā iekļaujamā konkrētā informācija, tostarp LEI un ISIN, izvairoties no informācijas dublēšanās gadījumā, kad prospektu veido atsevišķi dokumenti. Konkrētāk, izklāstot dažādus prospekta plānus, ņem vērā: a) tās informācijas daudzveidību, kas vajadzīga ieguldītājiem attiecībā uz pašu kapitāla vērtspapīriem salīdzinājumā ar vērtspapīriem, kas nav pašu kapitāla vērtspapīri; ievēro konsekventu pieeju attiecībā uz informāciju, kas vajadzīga prospektā saistībā ar vērtspapīriem, kam ir līdzīgs ekonomiskais pamatojums, īpaši saistībā ar atvasinātiem vērtspapīriem; b) dažādos veidus un īpašības, kas piemīt tādu vērtspapīru piedāvājumiem un atļaujām veikt tirdzniecību regulētā tirgū, kas nav pašu kapitāla vērtspapīri; c) izmantoto formātu un informāciju, kas sniedzama pamatprospektos attiecībā uz vērtspapīriem, kuri nav pašu kapitāla vērtspapīri, tostarp jebkura veida garantijas vērtspapīriem; d) attiecīgā gadījumā emitenta publisko statusu; e) attiecīgā gadījumā emitenta darbību īpašo raksturu. Šā punkta otrās daļas b) apakšpunkta piemērošanas nolūkā Komisija, izklāstot dažādos prospekta plānus, nosaka īpašas informācijas prasības prospektiem, kas attiecas uz atļauju tādu vērtspapīru tirdzniecībai regulētā tirgū, kuri nav pašu kapitāla vērtspapīri un: a) kurus paredzēts tirgot tikai regulētā tirgū vai tā īpašā segmentā, kuram šādu vērtspapīru tirdzniecības nolūkā var piekļūt vienīgi kvalificēti ieguldītāji; vai b) kuru vienas vienības nominālvērtība ir vismaz EUR 100 000 . Minētās informācijas prasības ir atbilstīgas, ņemot vērā attiecīgajiem ieguldītājiem nepieciešamo informāciju.

2. Komisija līdz 2019. gada 21. janvārim pieņem deleģētos aktus saskaņā ar 44. pantu, lai papildinātu šo regulu, izklāstot plānu, ar ko nosaka vispārējā reģistrācijas dokumentā iekļaujamo minimālo informāciju. Šāds plāns nodrošina, ka vispārējais reģistrācijas dokuments ietver visu nepieciešamo informāciju par emitentu, lai to pašu vispārējo reģistrācijas dokumentu būtu iespējams tāpat izmantot nākamajam pašu kapitāla vērtspapīru vai vērtspapīru, kas nav pašu kapitāla vērtspapīri, publiskam piedāvājumam vai to atļaujai veikt tirdzniecību regulētā tirgū. Attiecībā uz finanšu informāciju, darbības un finanšu pārskatu un perspektīvām, un korporatīvo pārvaldību, šādu informāciju pēc iespējas saskaņo ar Direktīvas 2004/109/EK 4. un 5. pantā norādīto gada un pusgada finanšu pārskatos, tostarp vadības ziņojumos un korporatīvās pārvaldības paziņojumos, atklājamo informāciju.

3. Deleģētajiem aktiem, kas minēti 1. un 2. punktā, par pamatu izmanto finanšu un nefinanšu informācijas jomas standartus, ko izklāstījušas starptautiskas vērtspapīru komisijas organizācijas, jo īpaši Starptautiskā Vērtspapīru komisiju organizācija ( IOSCO ), un šīs regulas I, II un III pielikumu.

14. pants

Vienkāršots informācijas atklāšanas režīms sekundārām emisijām

1. Turpmāk norādītās personas var izvēlēties sastādīt vienkāršotu prospektu saskaņā ar vienkāršoto informācijas atklāšanas režīmu sekundārām emisijām, ja vērtspapīri tiek publiski piedāvāti vai ja tos atļauts tirgot regulētā tirgū: a) emitenti, kuru vērtspapīrus ir atļauts tirgot regulētā tirgū vai MVU izaugsmes tirgū nepārtraukti vismaz pēdējos 18 mēnešus un kuri emitē vērtspapīrus, kas ir atvietojami ar pastāvošiem vērtspapīriem, kuri emitēti iepriekš; ▼M1 b) neskarot 1. panta 5. punktu, emitenti, kuru pašu kapitāla vērtspapīrus ir atļauts tirgot regulētā tirgū vai MVU izaugsmes tirgū nepārtraukti vismaz pēdējos 18 mēnešus un kuri emitē vērtspapīrus, kas nav pašu kapitāla vērtspapīri, vai vērtspapīrus, kas nodrošina piekļuvi pašu kapitāla vērtspapīriem, kurus var aizvietot ar pastāvošiem emitenta pašu kapitāla vērtspapīriem, ko jau ir atļauts tirgot; ▼B c) tādu vērtspapīru piedāvātāji, kurus ir atļauts tirgot regulētā tirgū vai MVU izaugsmes tirgū nepārtraukti vismaz pēdējos 18 mēnešus; ▼M1 d) emitenti, kuru vērtspapīri ir publiski piedāvāti un kuru vērtspapīrus ir atļauts tirgot kādā MVU izaugsmes tirgū nepārtraukti vismaz divus gadus, un kuri ir pilnībā ievērojuši ziņošanas un informācijas atklāšanas pienākumus visā laikā, kurā tiem ir bijis atļauts tirgot, un kuri vēlas iegūt atļauju regulētā tirgū tirgot vērtspapīrus, kas ir atvietojami ar pastāvošajiem vērtspapīriem, kuri emitēti iepriekš. ▼B Vienkāršotais prospekts ietver kopsavilkumu saskaņā ar 7. pantu, konkrētu reģistrācijas dokumentu, kuru var izmantot šā punkta pirmās daļas a), b) un c) apakšpunktā norādītās personas, un konkrētu vērtspapīru aprakstu, kuru var izmantot minētās daļas a) un c) apakšpunktā norādītās personas.

2. Atkāpjoties no 6. panta 1. punkta un neskarot 18. panta 1. punktu, vienkāršotais prospekts ietver attiecīgo samazināto informāciju, kas nepieciešama, lai ieguldītāji varētu saprast: a) emitenta perspektīvas un nozīmīgas izmaiņas emitenta un garantijas devēja darījumdarbībā un finansiālajā stāvoklī, kas notikušas kopš pēdējā finanšu gada beigām, ja tādas ir; b) no vērtspapīriem izrietošās tiesības; c) emisijas iemeslus un ietekmi uz emitentu, tostarp uz tā vispārējo kapitāla struktūru, un ieņēmumu izlietojumu. Vienkāršotajā prospektā ietvertā informācija ir rakstiska un pasniegta viegli analizējamā, kodolīgā un saprotamā veidā, un tā ļauj ieguldītājiem pieņemt pamatotu lēmumu par ieguldījumu. Tajā arī ņem vērā regulēto informāciju, kas jau ir publiskota, ievērojot Direktīvu 2004/109/EK, attiecīgā gadījumā, un Regulu (ES) Nr. 596/2014. ►M1 Šā panta 1. punkta pirmās daļas d) apakšpunktā minētajiem emitentiem, no kuriem tiek prasīts sagatavot konsolidētus pārskatus saskaņā ar Eiropas Parlamenta un Padomes Direktīvu 2013/34/ES ( 9 ) pēc tam, kad to vērtspapīri būs atļauti tirdzniecībai regulētā tirgū, apkopo visjaunāko finanšu informāciju saskaņā ar šā panta 3. punkta otrās daļas a) apakšpunktu, kurā ir salīdzinoša informācija par iepriekšējo gadu, kas iekļauta vienkāršotā prospektā, saskaņā ar Starptautiskajiem finanšu pārskatu standartiem, kas minēti Eiropas Parlamenta un Padomes Regulā (EK) Nr. 1606/2002 ( 10 ). ◄ ▼M1 Šā panta 1. punkta pirmās daļas d) apakšpunktā minētie emitenti, kuriem netiek prasīts sagatavot konsolidētus pārskatus saskaņā ar Direktīvu 2013/34/ES pēc tam, kad to vērtspapīrus atļauts tirgot regulētā tirgū, norāda visjaunāko finanšu informāciju saskaņā ar šā panta 3. punkta otrās daļas a) apakšpunktu, kuros ir salīdzinoša informācija par iepriekšējo gadu, kas iekļauta vienkāršotā prospektā, saskaņā ar tās dalībvalsts tiesību aktiem, kurā emitents ir inkorporēts. Trešo valstu emitenti, kuru vērtspapīri ir atļauti tirdzniecībai MVU izaugsmes tirgū, norāda visjaunāko finanšu informāciju saskaņā ar šā panta 3. punkta otrās daļas a) apakšpunktu, kurā ir salīdzinoša informācija par iepriekšējo gadu, kas iekļauta vienkāršotā prospektā, saskaņā ar to valsts grāmatvedības standartiem, ar noteikumu, ka minētie standarti ir līdzvērtīgi Regulai (EK) Nr. 1606/2002. Ja minētie valsts grāmatvedības standarti nav līdzvērtīgi Starptautiskajiem finanšu pārskatu standartiem, finanšu informācija tiek koriģēta saskaņā ar Regulu (EK) Nr. 1606/2002. ▼B

3. Komisija līdz 2019. gada 21. janvārim pieņem deleģētos aktus saskaņā ar 44. pantu, lai papildinātu šo regulu, paredzot plānus, kuros precizē samazināto informāciju, kas iekļaujama saskaņā ar vienkāršoto informācijas atklāšanas režīmu, kas minēts 1. punktā. Minētie plāni jo īpaši ietver: a) gada un pusgada finanšu informāciju, kas publicēta 12 mēnešos pirms prospekta apstiprināšanas; b) attiecīgā gadījumā peļņas prognozes un aplēses; c) kodolīgu kopsavilkumu par attiecīgo informāciju, kas 12 mēnešos pirms prospekta apstiprināšanas atklāta saskaņā ar Regulu (ES) Nr. 596/2014; d) riska faktorus; ▼M1 e) attiecībā uz pašu kapitāla vērtspapīriem, tostarp vērtspapīriem, kas sniedz piekļuvi pašu kapitāla vērtspapīriem, – apgrozāmā kapitāla pārskatu, kapitalizācijas un parādsaistību pārskatu, informācijas atklāšanu par attiecīgiem interešu konfliktiem un saistīto pušu darījumiem, lielākajiem akcionāriem un attiecīgā gadījumā pro forma finanšu informāciju. ▼B Kad Komisija precizē samazināto informāciju, kas jāiekļauj plānos saskaņā ar vienkāršoto informācijas atklāšanas režīmu, tā ņem vērā nepieciešamību veicināt līdzekļu piesaisti kapitāla tirgos un kapitāla izmaksu samazināšanas nozīmību. Lai novērstu, ka tiek radīts lieks slogs emitentiem, Komisija, precizējot samazināto informāciju, arī ņem vērā informāciju, kuru emitentam jau ir prasīts atklāt saskaņā ar Direktīvu 2004/109/EK, attiecīgā gadījumā, un Regulu (ES) Nr. 596/2014. Komisija arī kalibrē samazināto informāciju, lai tā koncentrētos uz informāciju, kas ir atbilstoša sekundārām emisijām un ir proporcionāla.

▼M3

14.a pants

ES atveseļošanas prospekts

1. Turpmāk norādītās personas, piedāvājot akcijas publiski vai saņemot atļauju tirgot akcijas regulētā tirgū, var izvēlēties sastādīt ES atveseļošanas prospektu saskaņā ar šajā pantā izklāstīto vienkāršoto informācijas atklāšanas režīmu: a) emitenti, kuru akcijas ir bijis atļauts tirgot regulētā tirgū bez pārtraukuma vismaz pēdējos 18 mēnešus un kuri emitē akcijas, kas ir atvietojamas ar pastāvošām akcijām, kuras emitētas iepriekš; b) emitenti, kuru akcijas jau ir tirgotas MVU izaugsmes tirgū bez pārtraukuma vismaz pēdējos 18 mēnešus, ja šādu akciju piedāvājumam ir publicēts prospekts, un kuri emitē akcijas, kas ir atvietojamas ar pastāvošām akcijām, kuras emitētas iepriekš; c) tādu akciju piedāvātāji, kuras ir bijis atļauts tirgot regulētā tirgū vai MVU izaugsmes tirgū bez pārtraukuma vismaz pēdējos 18 mēnešus.

ES atveseļošanas prospektu emitenti drīkst sastādīt tikai tad, ja piedāvājumam paredzēto akciju skaits kopā ar to akciju skaitu, kas ar ES atveseļošanas prospektu jau ir piedāvātas 12 mēnešu laikā, ja tādas ir, nepārsniedz 150 % no akciju skaita, kuras ES atveseļošanas prospekta apstiprināšanas dienā jau ir bijis atļauts tirgot – attiecīgi – regulētā tirgū vai MVU izaugsmes tirgū.

Otrajā daļā minētais 12 mēnešu periods sākas ES atveseļošanas prospekta apstiprināšanas dienā.

2. Atkāpjoties no 6. panta 1. punkta un neskarot 18. panta 1. punktu, ES atveseļošanas prospekts ietver attiecīgo samazināto informāciju, kas nepieciešama, lai ieguldītāji varētu saprast: a) emitenta perspektīvas un finansiālās darbības rezultātus, kā arī nozīmīgās izmaiņas emitenta finansiālajā stāvoklī un darījumdarbības situācijā, kas notikušas kopš pēdējā finanšu gada beigām, ja tādas ir, un emitenta finanšu un nefinanšu ilgtermiņa darījumdarbības stratēģiju un mērķus, attiecīgā gadījumā iekļaujot konkrētu norādi ne mazāk kā 400 vārdu apjomā par Covid-19 pandēmijas finansiālo ietekmi uz emitentu un uz viņa darījumdarbību, kā arī prognozes par turpmāko pandēmijas ietekmi; b) būtisko informāciju par akcijām, tostarp par tiesībām, kas izriet no minētajām akcijām, un arī par minēto tiesību ierobežojumiem, emitēšanas iemeslus un tās ietekmi uz emitentu, tostarp uz emitenta vispārējo kapitāla struktūru, kā arī par kapitalizācijas un parādsaistību atklāšanu, apgrozāmā kapitāla pārskatu un ieņēmumu izlietojumu.

3. ES atveseļošanas prospektā ietvertā informācija ir rakstiska un pasniegta viegli analizējamā, kodolīgā un saprotamā veidā, un tā ļauj ieguldītājiem, jo īpaši privātajiem ieguldītājiem, pieņemt pamatotu lēmumu par ieguldījumu, ņemot vērā regulēto informāciju, kas jau ir tikusi publiski atklāta saskaņā ar Direktīvu 2004/109/EK, attiecīgā gadījumā saskaņā ar Regulu (ES) Nr. 596/2014 un attiecīgā gadījumā informāciju, kura minēta Komisijas Deleģētajā regulā (ES) 2017/565 ( 11 ).

4. ES atveseļošanas prospekts tiek sastādīts kā viens dokuments, kurā norādīta Va pielikumā izklāstītā minimālā informācija. Tā maksimālais apjoms ir 30 drukātas A4 formāta lappuses, un tas ir noformēts un izkārtots viegli lasāmā veidā, izmantojot salasāma lieluma rakstzīmes.

5. Ne kopsavilkumu, ne informāciju, kura iekļauta ar norādi saskaņā ar 19. pantu, neņem vērā šā panta 4. punktā minētajā maksimālajā apjomā.

6. Emitenti var izvēlēties, kādā secībā ES atveseļošanas prospektā norādīt Va pielikumā izklāstīto informāciju.

▼B

15. pants

ES izaugsmes prospekts

1. Šādas personas var izvēlēties sastādīt ES izaugsmes prospektu saskaņā ar proporcionālo informācijas atklāšanas režīmu, kas noteikts šajā pantā, vērtspapīru publiska piedāvājuma gadījumā, ar noteikumu, ka tām nav vērtspapīru, ko atļauts tirgot regulētā tirgū: a) MVU; b) emitenti, kas nav MVU un kuru vērtspapīri tiek tirgoti vai tiks tirgoti MVU izaugsmes tirgū, ar noteikumu, ka minēto emitentu tirgus kapitalizācijas vidējā vērtība, kas noteikta, pamatojoties uz iepriekšējo triju kalendāro gadu laikā gada beigās veiktas kotēšanas rezultātiem, bijusi mazāka par EUR 500 000 000 ; c) emitenti, kas nav šā punkta a) un b) apakšpunktā minētie emitenti, ja vērtspapīru publiskā piedāvājuma kopējā samaksa Savienībā, kas aprēķināta par 12 mēnešiem, nepārsniedz EUR 20 000 000 , un ar noteikumu, ka šādiem emitentiem nav vērtspapīru, ko tirgo daudzpusējā tirdzniecības sistēmā, un ka to vidējais darbinieku skaits iepriekšējā finanšu gadā ir līdz 499; ▼M1 ca) emitenti, kas nav MVU un kas publiski piedāvā akcijas un vienlaikus lūdz atļauju veikt šo akciju tirdzniecību MVU izaugsmes tirgū, ar noteikumu, ka šādiem emitentiem nav akciju, kuras jau ir atļautas tirdzniecībai MVU izaugsmes tirgū, un abu turpmāk minēto elementu kopējā vērtība ir mazāka par 200 000 000 EUR: i) galīgā piedāvājuma cena vai maksimālā cena 17. panta 1. punkta b) apakšpunkta i) punktā minētajā gadījumā; ii) kopējais apgrozībā esošo akciju skaits uzreiz pēc akciju publiskā piedāvājuma, ko aprēķina vai nu atbilstoši publiski piedāvāto akciju daudzumam vai 17. panta 1. punkta b) apakšpunkta i) punktā minētajā gadījumā atbilstoši maksimālajam publiski piedāvāto akciju daudzumam; ▼B d) tādu vērtspapīru piedāvātāji, kurus emitējuši šā punkta a) un b) apakšpunktā minētie emitenti. ES izaugsmes prospekts saskaņā ar proporcionālo informācijas atklāšanas režīmu ir standartizēta formāta dokuments, kas uzrakstīts vienkāršā valodā un ko emitentiem ir viegli aizpildīt. Tas ietver specifisku kopsavilkumu, kas pamatots uz 7. pantu, īpašu reģistrācijas dokumentu un īpašu vērtspapīru aprakstu. Informāciju par ES izaugsmes prospektu sniedz standartizētajā secībā, kas izklāstīta saskaņā ar 2. punktā minēto deleģēto aktu.

2. Komisija līdz 2019. gada 21. janvārim pieņem deleģētos aktus saskaņā ar 44. pantu, lai papildinātu šo regulu, precizējot samazināto saturu un standartizēto formātu un secību ES izaugsmes prospektam, kā arī specifiskā kopsavilkuma samazināto saturu un standartizēto formātu. Specifiskais kopsavilkums nerada emitentiem nekādu papildu slogu vai izmaksas tiktāl, ciktāl ar to tiek prasīta tikai attiecīgā informācija, kas jau ir iekļauta ES izaugsmes prospektā. Precizējot specifiskā kopsavilkuma standartizēto formātu, Komisija kalibrē prasības tā, lai nodrošinātu, kas tas ir īsāks par 7. pantā paredzēto kopsavilkumu. Precizējot ES izaugsmes prospekta samazināto saturu un standartizēto formātu un secību, Komisija kalibrē prasības tā, lai tās koncentrētos uz: a) informāciju, kas ir būtiska un relevanta ieguldītājiem, kad tie pieņem ieguldījuma lēmumu; b) vajadzību nodrošināt samērīgumu starp uzņēmuma lielumu un tā prospekta izstrādes izmaksām. To darot, Komisija ņem vērā: a) nepieciešamību nodrošināt, ka ES izaugsmes prospekts ir emitentiem ievērojami vieglāks nekā standarta prospekts gan administratīvā sloga, gan izmaksu ziņā; b) nepieciešamību vienkāršot MVU piekļuvi kapitāla tirgiem un mazināt izmaksas MVU, vienlaikus nodrošinot ieguldītāju uzticību ieguldījumiem šādos uzņēmumos; c) dažādā veida informāciju, kura vajadzīga ieguldītājiem attiecībā uz pašu kapitāla vērtspapīriem un vērtspapīriem, kas nav pašu kapitāla vērtspapīri. Minētos deleģētos aktus balsta uz šīs regulas IV un V pielikumu.

16. pants

Riska faktori

1. Prospektā attiecībā uz riska faktoriem norāda tikai tādus riskus, kuri attiecas uz konkrēto emitentu un/vai vērtspapīriem un ir būtiski, lai pieņemtu pamatotu lēmumu par ieguldījumu, kā apstiprināts reģistrācijas dokumenta un vērtspapīru apraksta saturā. Sastādot prospektu, emitents, piedāvātās vai persona, kas lūdz atļauju veikt tirdzniecību regulētā tirgū, izvērtē riska faktoru būtiskumu, pamatojoties uz to rašanās iespējamību, un to negatīvās ietekmes gaidāmo apmēru. Katrs riska faktors tiek pienācīgi aprakstīts, paskaidrojot, kā tas ietekmē emitentu vai piedāvātos vērtspapīrus vai atļaujas veikt tirdzniecību saņemšanu. Riska faktoru būtiskuma izvērtējumu, kas paredzēts otrajā daļā, var arī atklāt, izmantojot zema, vidēja vai augsta rādītāja kvalitatīvu skalu. Riska faktorus sniedz ierobežotā skaitā kategoriju, atkarībā no to būtības. Katrā kategorijā vispirms tiek minēti būtiskākie riska faktori atbilstīgi veiktajam izvērtējumam, kas paredzēts šā punkta otrajā daļā.

2. Riska faktoros iekļauj arī tos, ko rada vērtspapīra pakārtotības līmenis un ietekme uz maksājumu paredzamo apmēru vai izdarīšanas laiku vērtspapīru turētājiem bankrota vai citu līdzīgu procedūru gadījumā, tostarp attiecīgā gadījumā saistībā ar kredītiestādes maksātnespēju vai tās noregulējumu vai pārstrukturēšanu saskaņā ar Direktīvu 2014/59/ES.

3. Ja vērtspapīriem ir pievienota garantija, prospekts satur specifiskus un būtiskus riska faktorus attiecībā uz garantijas devēju tiktāl, ciktāl tie ir relevanti garantijas devēja spējai pildīt savas garantijā noteiktās saistības.

4. Lai veicinātu pienācīgu un mērķtiecīgu informācijas par riska faktoriem atklāšanu, EVTI izstrādā pamatnostādnes nolūkā palīdzēt kompetentajām iestādēm, kad tās veic riska faktoru specifikas un būtiskuma pārskatīšanu un sniedz riska faktoru iedalījumu pa kategorijām atkarībā no to būtības.

5. Komisija tiek pilnvarota pieņemt deleģētos aktus saskaņā ar 44. pantu, lai papildinātu šo regulu, precizējot kritērijus, ko izmanto, lai izvērtētu riska faktoru specifiku un būtiskumu un lai sniegtu riska faktoru iedalījumu pa kategorijām atkarībā no to būtības.

17. pants

Galīgā piedāvājuma cena un galīgais vērtspapīru daudzums

1. Ja prospektā nav iespējams iekļaut informāciju par publiski piedāvājamo vērtspapīru galīgo piedāvājuma cenu un/vai galīgo daudzumu, vai nu vērtspapīru skaitu, vai kopējo nominālo daudzumu: a) vērtspapīru iegādes vai parakstīšanās piekrišanas var tikt atsauktas vismaz divas darbdienas pēc tam, kad ir iesniegta galīgā piedāvājuma cena un/vai galīgais to vērtspapīru daudzums, kas tiks publiski piedāvāti; vai b) prospektā atklāj šādu informāciju: i) vērtspapīru maksimālā cena un/vai maksimālais daudzums, ciktāl tie ir pieejami; vai ii) vērtēšanas metodes un kritēriji, un/vai nosacījumi, saskaņā ar kuriem tiks noteikta galīgā piedāvājuma cena, un skaidrojums par jebkurām izmantotajām vērtēšanas metodēm.

2. Galīgo piedāvājuma cenu un galīgo vērtspapīru daudzumu iesniedz izcelsmes dalībvalsts kompetentajā iestādē un dara publiski pieejamu saskaņā ar 21. panta 2. punktā norādīto kārtību.

18. pants

Informācijas nesniegšana

1. Izcelsmes dalībvalsts kompetentā iestāde var atļaut prospektā vai tā sastāvdaļās nenorādīt atsevišķu informāciju, ja tā uzskata, ka ir izpildīti šādi nosacījumi: a) šādas informācijas atklāšana būtu pretrunā sabiedrības interesēm; b) šādas informācijas atklāšana radītu nopietnu kaitējumu emitentam vai garantijas devējam, ja tāds ir, ar noteikumu, ka šādas informācijas nenorādīšana nevarētu maldināt sabiedrību attiecībā uz faktiem un apstākļiem, kas ir būtiski, lai izdarītu pamatotu izvērtējumu par emitentu vai garantijas devēju, ja tāds ir, un par tiesībām, kas izriet no vērtspapīriem, uz kuriem attiecas prospekts; c) šāda informācija nav tik svarīga attiecībā uz konkrēto piedāvājumu vai atļauju veikt tirdzniecību regulētā tirgū un neietekmētu emitenta vai garantijas devēja finansiālā stāvokļa un perspektīvu izvērtējumu. Kompetentā iestāde ik gadu iesniedz EVTI ziņojumu par to informāciju, kuru tā atļāvusi nenorādīt.

2. Ar noteikumu, ka ieguldītājiem sniedz pienācīgu informāciju, ja izņēmuma kārtā konkrēta informācija, kas jāiekļauj prospektā vai tā sastāvdaļās, nav atbilstoša emitenta vai garantijas devēja, ja tāds ir, darbības jomai vai juridiskajai formai, vai vērtspapīriem, uz kuriem attiecas prospekts, prospektā vai tā sastāvdaļās ietver informāciju, kas ir līdzvērtīga vajadzīgajai informācijai, izņemot, ja šāda informācija nepastāv.

3. Ja vērtspapīrus garantē dalībvalsts, emitents, piedāvātājs vai persona, kura lūdz atļauju veikt tirdzniecību regulētā tirgū, sastādot prospektu saskaņā ar 4. pantu, var neiekļaut informāciju par minēto dalībvalsti.

4. EVTI var izstrādāt vai, ja Komisija to lūdz, izstrādā regulatīvo tehnisko standartu projektus, lai precizētu gadījumus, kuros informāciju var nenorādīt saskaņā ar šā panta 1. punktu, ņemot vērā kompetento iestāžu ziņojumus EVTI, kā minēts 1. punktā. Komisijai tiek deleģētas pilnvaras pieņemt šā punkta pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10.–14. pantu.

19. pants

Iekļaušana ar norādi

1. Informāciju prospektā var iekļaut ar norādi, ja tā ir iepriekš vai vienlaikus publicēta elektroniskā veidā, sastādīta valodā, kas izpilda 27. panta prasības, un ir ietverta kādā no šiem dokumentiem: a) dokumenti, ko apstiprinājusi kompetenta iestāde vai kas tai iesniegti saskaņā ar šo regulu vai Direktīvu 2003/71/EK; b) dokumenti, kas minēti 1. panta 4. punkta f) līdzi) apakšpunktā un 1. panta 5. punkta pirmās daļas e) līdz h) apakšpunktā un j) apakšpunkta v) punktā; c) regulētā informācija, kā definēts 2. panta 1. punktā; d) gada un starpperioda finanšu informācija; e) revīzijas ziņojumi un finanšu pārskati; f) Eiropas Parlamenta un Padomes Direktīvas 2013/34/ES ( 12 ) 5. nodaļā minētie vadības ziņojumi; g) Direktīvas 2013/34/ES 20. pantā minētie paziņojumi par korporatīvo pārvaldību; h) ziņojumi par aktīva vai uzņēmuma vērtības noteikšanu; i) Eiropas Parlamenta un Padomes Direktīvas 2007/36/EK ( 13 ) 9.b pantā definētie atalgojumu ziņojumi; j) gada pārskati vai cita atklājama informācija saskaņā ar Eiropas Parlamenta un Padomes Direktīvas 2011/61/ES ( 14 ) 22. un 23. pantu; k) dibināšanas līgums un statūti. Šāda informācija ir emitenta rīcībā esošā visjaunākā informācija. Ja ar norādi ir iekļautas tikai konkrētas dokumenta daļas, prospektā iekļauj paziņojumu par to, ka neiekļautās daļas uz ieguldītāju neattiecas, vai arī ir ietvertas citā prospekta daļā.

2. Iekļaujot informāciju ar norādi, emitenti, piedāvātāji vai personas, kuras lūdz atļauju veikt tirdzniecību regulētā tirgū, nodrošina informācijas pieejamību. Konkrētāk, prospektā iekļauj savstarpējo norāžu sarakstu, lai ieguldītājiem ļautu viegli atrast konkrētus informācijas elementus, un prospektā ietver hipersaites uz visiem dokumentiem, kuros ietverta ar norādi iekļautā informācija.

3. Ja ir iespējams, iesniedzot prospekta pirmo projektu kompetentajai iestādei un jebkurā gadījumā – prospekta pārskatīšanas procesā – emitents, piedāvātājs vai persona, kas lūdz atļauju veikt tirdzniecību regulētā tirgū, iesniedz elektroniskā formātā ar meklēšanas iespēju visu informāciju, kas ar norādi iekļauta prospektā, ja vien šāda informācija jau nav apstiprināta vai iesniegta tajā kompetentajā iestādē, kura apstiprina prospektu.

4. EVTI var izstrādāt vai, ja Komisija to lūdz, izstrādā regulatīvo tehnisko standartu projektu, lai atjauninātu šā panta 1. punktā norādīto dokumentu sarakstu, iekļaujot papildu dokumentu veidus, kas paredzēti Savienības tiesību aktos un kas jāiesniedz vai jāapstiprina valsts iestādē. Komisijai tiek deleģētas pilnvaras pieņemt šā punkta pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10.–14. pantu.







IV NODAĻA

PROSPEKTA APSTIPRINĀŠANAS UN PUBLICĒŠANAS KĀRTĪBA

20. pants

Prospekta pārbaude un apstiprināšana

1. Prospektu nepublicē, kamēr attiecīgā kompetentā iestāde prospektu vai visas tā sastāvdaļas nav apstiprinājusi saskaņā ar 10. pantu.

2. Kompetentā iestāde 10 darbdienu laikā pēc prospekta projekta iesniegšanas paziņo emitentam, piedāvātājam vai personai, kas lūdz atļauju veikt tirdzniecību regulētā tirgū, savu lēmumu par prospekta apstiprināšanu. Ja kompetentā iestāde lēmumu par prospektu nespēj pieņemt termiņos, kas noteikti šā punkta pirmajā daļā un 3. un 6. punktā, šāda situācija nav uzskatāma par pieteikuma apstiprinājumu. Kompetentā iestāde informē EVTI par prospekta un jebkura tā papildinājuma apstiprināšanu pēc iespējas drīz un jebkurā gadījumā ne vēlāk kā līdz tās pirmās darbdienas beigām, kas seko dienai, kad par minēto apstiprināšanu tiek paziņots emitentam, piedāvātājam vai personai, kas lūdz atļauju veikt tirdzniecību regulētā tirgū.

3. Termiņu, kas minēts 2. punkta pirmajā daļā, pagarina līdz 20 darbdienām, ja publiskais piedāvājums ir saistīts ar vērtspapīriem, ko emitē emitents, kuram nav neviena tirdzniecībai regulētā tirgū atļauta vērtspapīra un kurš iepriekš nav publiski piedāvājis vērtspapīrus. 20 darbdienu termiņu piemēro tikai sākotnēji iesniegtam prospekta projektam. Ja saskaņā ar 4. punktu ir nepieciešams iesniegt papildu informāciju, piemēro 2. punkta pirmajā daļā paredzēto termiņu.

4. Ja kompetentā iestāde konstatē, ka prospekta projekts neatbilst pilnīguma, saprotamības un konsekvences standartiem, kas nepieciešami, lai to apstiprinātu, un/vai ir nepieciešamas izmaiņas vai papildinoša informācija: a) tā par šo faktu nekavējoties un vēlākais 2. punkta pirmajā daļā vai attiecīgā gadījumā 3. punktā minētajos termiņos, ko aprēķina no prospekta projekta un/vai papildinošas informācijas iesniegšanas dienas, informē emitentu, piedāvātāju vai personu, kas lūdz atļauju veikt tirdzniecību regulētā tirgū; un b) tā skaidri precizē nepieciešamās izmaiņas vai papildinošo informāciju. Šādos gadījumos 2. punkta pirmajā daļā norādīto termiņu piemēro tikai no tā datuma, kurā kompetentajai iestādei tiek iesniegts pārskatīts prospekta projekts vai pieprasītā papildinošā informācija.

5. Ja emitents, piedāvātājs vai persona, kas lūdz atļauju veikt tirdzniecību regulētā tirgū, nespēj vai nevēlas veikt nepieciešamās izmaiņas vai sniegt papildinošo informāciju, ko pieprasa saskaņā ar 4. punktu, kompetentā iestāde ir tiesīga atteikties apstiprināt prospektu un izbeigt pārskatīšanas procesu. Šādā gadījumā kompetentā iestāde emitentam, piedāvātājam vai personai, kas lūdz atļauju veikt tirdzniecību regulētā tirgū, paziņo savu lēmumu un norāda šāda atteikuma iemeslus.

6. Atkāpjoties no 2. un 4. punkta, 2. punkta pirmajā daļā un 4. punktā norādītos termiņus samazina līdz piecām darbdienām prospektam, kas sastāv no atsevišķiem dokumentiem, kuru sastāda 9. panta 11. punktā norādītie biežie emitenti, tostarp biežie emitenti, kuri izmanto 26. pantā paredzēto paziņošanas procedūru. Biežais emitents informē kompetento iestādi vismaz piecas darbdienas pirms dienas, kad pieteikumu paredzēts iesniegt apstiprināšanai. Biežais emitents iesniedz kompetentajai iestādei pieteikumu, kurā ietverti visi grozījumi, kurus nepieciešams veikt vispārējā reģistrācijas dokumentā, attiecīgā gadījumā apstiprināšanai iesniegtajā vērtspapīru aprakstā un kopsavilkumā.

▼M3

6.a Atkāpjoties no 2. un 4. punkta, 2. punkta pirmajā daļā un 4. punktā noteiktos termiņus ES atveseļošanas prospektam samazina līdz septiņām darbdienām. Emitents informē kompetento iestādi vismaz piecas darbdienas pirms dienas, kad pieteikumu paredzēts iesniegt apstiprināšanai.

▼B

7. Kompetentās iestādes savās tīmekļa vietnēs sniedz norādes par pārbaudes un apstiprināšanas procesu, lai sekmētu prospektu efektīvu un savlaicīgu apstiprināšanu. Šādās norādēs ietver kontaktinformāciju saistībā ar apstiprinājumiem. Emitentam, piedāvātājam, personai, kura lūdz atļauju veikt tirdzniecību regulētā tirgū, vai par prospekta sastādīšanu atbildīgajai personai ir iespēja tiešā veidā sazināties un sadarboties ar kompetentās iestādes darbiniekiem visā prospekta apstiprināšanas procesa laikā.

8. Izcelsmes dalībvalsts kompetentā iestāde pēc emitenta, piedāvātāja vai personas, kas lūdz atļauju veikt tirdzniecību regulētā tirgū, pieprasījuma prospekta apstiprināšanu var nodot citas dalībvalsts kompetentajai iestādei, ja par to iepriekš paziņots EVTI un minētā kompetentā iestāde tam ir piekritusi. Izcelsmes dalībvalsts kompetentā iestāde iesniegto dokumentāciju kopā ar savu lēmumu atļaut nodošanu elektroniskā formātā pārsūta citas dalībvalsts kompetentajai iestādei lēmuma pieņemšanas dienā. Par tādu nodošanu paziņo emitentam, piedāvātājam vai personai, kas lūdz atļauju veikt tirdzniecību regulētā tirgū, trīs darbdienu laikā no dienas, kad izcelsmes dalībvalsts kompetentā iestāde ir pieņēmusi lēmumu. Termiņus, kas noteikti 2. punkta pirmajā daļā un 3. punktā, piemēro no dienas, kad izcelsmes dalībvalsts kompetentā iestāde ir pieņēmusi lēmumu. Regulas (ES) Nr. 1095/2010 28. panta 4. punktu nepiemēro prospekta apstiprinājuma nodošanai saskaņā ar šo punktu. No brīža, kad apstiprinājuma nodošana ir pabeigta, kompetento iestādi, kurai nodota prospekta apstiprināšana, šīs regulas nolūkos uzskata par izcelsmes valsts kompetento iestādi attiecībā uz minēto prospektu.

9. Šī regula neskar kompetentās iestādes atbildību, ko joprojām regulē vienīgi valstu tiesību akti. Dalībvalstis nodrošina, ka to valstu noteikumi par kompetento iestāžu atbildību attiecas vienīgi uz prospektu apstiprinājumiem, kurus veic to kompetentā iestāde.

10. Maksa, ko izcelsmes dalībvalsts kompetentā iestāde iekasē par prospektu, to dokumentu, kam paredzēts kļūt par prospektu sastāvdaļām saskaņā ar 10. pantu, vai prospektu papildinājumu apstiprināšanu, kā arī par vispārējo reģistrācijas dokumentu, to grozījumu un galīgo noteikumu iesniegšanu, ir pamatota un proporcionāla, un to publisko vismaz kompetentās iestādes tīmekļa vietnē.

11. Komisija līdz 2019. gada 21. janvārim pieņem deleģētos aktus saskaņā ar 44. pantu, lai papildinātu šo regulu, precizējot kritērijus prospektu pārbaudei, jo īpaši attiecībā uz tajos ietvertās informācijas pilnīgumu, saprotamību un konsekvenci, un prospekta apstiprināšanas procedūras.

12. EVTI izmanto savas saskaņā ar Regulu (ES) Nr. 1095/2010 piešķirtās pilnvaras, lai veicinātu uzraudzības konverģenci saistībā ar kompetento iestāžu pārbaudes un apstiprināšanas procesiem, novērtējot prospektā ietvertās informācijas pilnīgumu, konsekvenci un saprotamību. Šajā nolūkā EVTI izstrādā kompetentajām iestādēm paredzētas pamatnostādnes par prospektu uzraudzību un izpildi, aptverot arī pārbaudi par to, kā tiek nodrošināta atbilstība šai regulai un visiem saskaņā ar to pieņemtajiem deleģētajiem un īstenošanas aktiem. Konkrētāk, EVTI sekmē konverģenci attiecībā uz tās pārbaudes efektivitāti, metodēm un laiku, ko kompetentās iestādes veic par prospektā sniegto informāciju, jo īpaši, izmantojot salīdzinošo izvērtēšanu, ievērojot 13. punktu.

13. Neskarot Regulas (ES) Nr. 1095/2010 30. pantu, EVTI rīko un veic vismaz vienu salīdzinošo izvērtēšanu par kompetento iestāžu pārbaudes un apstiprināšanas procedūrām, tostarp apstiprināšanas paziņojumiem starp kompetentajām iestādēm. Salīdzinošajā izvērtēšanā novērtē arī ietekmi, ko dažādas pieejas saistībā ar kompetento iestāžu pārbaudi un apstiprināšanu rada uz emitentu spēju piesaistīt kapitālu Savienībā. Ziņojumu par salīdzinošo izvērtēšanu publicē līdz 2022. gada 21. jūlijam. Saistībā ar salīdzinošo izvērtēšanu EVTI ņem vērā Regulas (ES) Nr. 1095/2010 37. pantā minētās Vērtspapīru un tirgu nozares ieinteresēto personu grupas atzinumu vai konsultāciju.

21. pants

Prospekta publicēšana

1. Tiklīdz prospekts ir apstiprināts, emitents, piedāvātājs vai persona, kas lūdz atļauju veikt tirdzniecību regulētā tirgū, to savlaicīgi publisko, pirms attiecīgie vērtspapīri tiek publiski piedāvāti vai pirms tos atļauj tirgot, vai, vēlākais, šo notikumu sākumā. Ja sākotnēji publiski tiek piedāvātas tādas kategorijas akcijas, kuras atļauj tirgot regulētā tirgū pirmo reizi, prospektu dara publiski pieejamu vismaz sešas darbdienas pirms piedāvājuma beigām.

2. Prospektu – vienu dokumentu vai atsevišķu dokumentu kopumu – uzskata par publiskotu, kad tas ir publicēts elektroniskā veidā jebkurā no šādām tīmekļa vietnēm: a) emitenta, piedāvātāja vai personas, kas lūdz atļauju tirdzniecības veikšanai regulētos tirgos, tīmekļa vietne; b) finanšu starpnieku, kas izvieto vai pārdod vērtspapīrus, tostarp pilnvaroto maksātāju, tīmekļa vietne; c) regulētā tirgus, attiecībā uz kuru tiek lūgta atļauja tirdzniecībai, tīmekļa vietne vai – ja netiek lūgta atļauja tirdzniecībai regulētā tirgū – DTS operatora tīmekļa vietne.

3. Prospektu publicē tam veltītā tīmekļa vietnes iedaļā, kas ir viegli pieejama, apmeklējot tīmekļa vietni. To ir iespējams lejupielādēt un izdrukāt, un tas ir elektroniskā formātā ar meklēšanas iespēju un bez iespējas to pārveidot. Dokumenti, kuri ietver prospektā ar norādi iekļautu informāciju, ar prospektu saistīti papildinājumi un/vai galīgie noteikumi un atsevišķa kopsavilkuma kopija ir pieejami tajā pašā iedaļā, kur prospekts, tostarp vajadzības gadījumā izmantojot hipersaites. Atsevišķajā kopsavilkuma kopijā skaidri norāda prospektu, uz ko tā attiecas.

4. Uz piekļuvi prospektam neattiecina reģistrācijas procesa pabeigšanu, piekrišanu atrunai, ar kuru ierobežo juridisko atbildību, vai maksu. Brīdinājumi, kuros precizē jurisdikciju(-as), kurā(-ās) tiek sniegts piedāvājums vai atļauja veikt tirdzniecību, neuzskata par atrunām, ar ko ierobežo juridisko atbildību.

5. Izcelsmes dalībvalsts kompetentā iestāde savā tīmekļa vietnē publicē visus apstiprinātos prospektus vai vismaz apstiprināto prospektu sarakstu, tostarp hipersaiti uz attiecīgajām šā panta 3. punktā minētajām tīmekļa vietņu iedaļām, kā arī identificē to uzņēmēju dalībvalsti vai dalībvalstis, kurām prospekti ir paziņoti saskaņā ar 25. pantu. Publicēto sarakstu, tostarp hipersaites, uztur atjauninātu, un katru elementu tīmekļa vietnē saglabā vismaz šā panta 7. punktā minētajā laikposmā. Laikā, kad kompetentā iestāde paziņo EVTI par prospekta vai jebkura tā papildinājuma apstiprināšanu, kompetentā iestāde vienlaikus iesniedz EVTI prospekta vai jebkura tā papildinājuma elektronisku kopiju, kā arī tos datus, kas EVTI nepieciešami, lai veiktu klasifikāciju 6. punktā minētajā glabāšanas mehānismā, un attiecībā uz 47. pantā minēto ziņojumu. Uzņēmējas dalībvalsts kompetentā iestāde savā tīmekļa vietnē publicē informāciju par visiem paziņojumiem, kas saņemti saskaņā ar 25. pantu.

▼M3

5.a ES atveseļošanas prospektu klasificē šā panta 6. punktā minētajā glabāšanas mehānismā. Saskaņā ar 14. pantu sastādītu prospektu klasifikācijai izmantotos datus var izmantot saskaņā ar 14.a pantu sastādītu ES atveseļošanas prospektu klasifikācijai ar noteikumu, ka abu veidu prospekti minētajā glabāšanas mehānismā ir nošķirti.

▼B

6. EVTI savā tīmekļa vietnē bez liekas kavēšanās publicē visus no kompetentajām iestādēm saņemtos prospektus, tostarp jebkādus to papildinājumus, galīgos noteikumus un attiecīgā gadījumā to tulkojumus, kā arī informāciju par to(tām) uzņēmēju(-ām) dalībvalsti(-īm), kurai(-ām) prospekti tika paziņoti saskaņā ar 25. pantu. Publicēšanu nodrošina, izmantojot glabāšanas mehānismu, kas sabiedrībai pieejams bez maksas un ar meklēšanas funkcijām.

7. Visi apstiprinātie prospekti ir publiski pieejami elektroniskā formātā vismaz 10 gadus pēc to publicēšanas 2. un 6. punktā minētajās tīmekļa vietnēs. Ja prospektā ar norādi iekļautajā informācijā tiek izmantotas hipersaites un ar prospektu saistīti papildinājumi un/vai galīgie noteikumi, šādas hipersaites ir funkcionālas šā punkta pirmajā daļā norādītajā laikposmā.

8. Apstiprinātajā prospektā ietver viegli pamanāmu brīdinājumu, norādot, kad beigsies prospekta derīguma termiņš. Brīdinājumā norāda arī, ka pienākumu papildināt prospektu ar svarīgiem jauniem faktoriem, būtiskām kļūdām vai būtiskām neprecizitātēm nepiemēro, ja prospekts vairs nav spēkā.

9. Ja prospekts sastāv no vairākiem dokumentiem un/vai ietver informāciju ar norādi, dokumentus un informāciju, kas veido prospektu, var publicēt un izplatīt atsevišķi ar noteikumu, ka minētie dokumenti ir publiskoti saskaņā ar 2. punktu. Ja saskaņā ar 10. pantu prospekts sastāv no atsevišķiem dokumentiem, katrā no šiem atsevišķajiem dokumentiem, izņemot ar norādi iekļautus dokumentus, norāda, ka minētais dokuments ir tikai viena prospekta daļa, un to, kur var iegūt citus prospektu veidojošos dokumentus.

10. Publiskotā prospekta teksts un formāts un/vai prospekta papildinājumi vienmēr ir identiski ar izcelsmes dalībvalsts kompetentās iestādes apstiprināto oriģinālu.

11. Prospekta kopiju pastāvīgā informācijas nesējā pēc jebkura potenciālā ieguldītāja pieprasījuma un bez maksas piegādā emitents, piedāvātājs, persona, kas lūdz atļauju tirdzniecības veikšanai regulētos tirgos, vai finanšu starpnieki, kas vērtspapīrus izvieto vai pārdod. Ja potenciālais ieguldītājs izsaka konkrētu lūgumu saņemt kopiju drukātā formātā, emitents, piedāvātājs, persona, kas lūdz atļauju tirdzniecības veikšanai regulētos tirgos, vai finanšu starpnieks, kas vērtspapīrus izvieto vai pārdod, izsniedz drukātu prospekta kopiju. Piegādi veic tikai tajās jurisdikcijās, kurās tiek sniegts vērtspapīru publiskais piedāvājums vai atļauja veikt tirdzniecību regulētos tirgos saskaņā ar šo regulu.

12. EVTI var izstrādāt vai, ja to lūdz Komisija, izstrādā regulatīvo tehnisko standartu projektus, lai konkrētāk precizētu prasības attiecībā uz prospekta publicēšanu. Komisijai tiek deleģētas pilnvaras pieņemt pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10.–14. pantu.

13. EVTI izstrādā regulatīvo tehnisko standartu projektus, lai precizētu 5. punktā minēto prospektu klasifikācijai nepieciešamos datus un praktiskos aspektus, lai nodrošinātu, ka šādi dati, tostarp vērtspapīru ISIN un emitentu, piedāvātāju un garantijas devēju LEI, ir mašīnlasāmi. EVTI iesniedz minētos regulatīvo tehnisko standartu projektus Komisijai līdz 2018. gada 21. jūlijam. Komisijai tiek deleģētas pilnvaras pieņemt pirmajā daļā minētos regulatīvos tehniskos standartus saskaņā ar Regulas (ES) Nr. 1095/2010 10.–14. pantu.

22. pants

Reklāmas

1. Jebkurā reklāmā, kas attiecas vai nu uz vērtspapīru publisko piedāvājumu, vai atļauju veikt tirdzniecību regulētā tirgū, ievēro principus, kas ietverti šā panta 2.–5. punktā. Šā panta 2.–4. punktu un 5. punkta b) apakšpunktu piemēro tikai gadījumos, kad uz emitentu, piedāvātāju vai personu, kas lūdz atļaujai veikt tirdzniecību regulētos tirgos, attiecas pienākums sastādīt prospektu.

2. Reklāmās norāda to, ka prospekts ir vai tiks publicēts, un to, kur ieguldītāji var vai varēs to saņemt.

3. Reklāma ir skaidri atpazīstama. Informācija, kas ietverta reklāmā, nav neprecīza vai maldinoša, un tā saskan ar informāciju, kas ietverta prospektā, ja tas jau publicēts, vai ar informāciju, kas jāiekļauj prospektā, ja prospekts vēl ir jāpublicē.

4. Visa informācija, kas tiek atklāta mutiski vai rakstiski par vērtspapīru publisko piedāvājumu vai atļauju veikt tirdzniecību regulētā tirgū, pat ja tā netiek sniegta reklāmas nolūkā, saskan ar informāciju, kas ietverta prospektā.

5. Gadījumā, ja emitents vai piedāvātājs atklāj būtisku informāciju un mutiski vai rakstiski sniedz to vienam vai vairākiem izraudzītiem ieguldītājiem, šādu informāciju attiecīgā gadījumā, vai nu a) dara zināmu visiem pārējiem ieguldītājiem, kuriem ir adresēts šis piedāvājums, gadījuma, ja prospektu nav jāpublicē saskaņā ar 1. panta 4. vai 5. punktu; vai b) ietver prospektā vai prospekta papildinājumā saskaņā ar 23. panta 1. punktu, gadījumā, ja prospektu ir jāpublicē.

6. Tās dalībvalsts kompetentajai iestādei, kurā reklāmas tiek izplatītas, ir pilnvaras īstenot kontroli attiecībā uz reklāmas darbības, kas attiecas uz vērtspapīru publisko piedāvājumu vai atļauju tirdzniecībai regulētā tirgū, atbilstību 2.–4. punktam. Vajadzības gadījumā izcelsmes dalībvalsts kompetentā iestāde palīdz tās dalībvalsts kompetentajai iestādei, kurā reklāmas tiek izplatītas, novērtēt reklāmas atbilstību prospektā iekļautajai informācijai. Neskarot 32. panta 1. punktu, pārbaude, ko kompetentā iestāde veic attiecībā uz reklāmu, nav priekšnosacījums tam, lai vērtspapīrus publiski piedāvātu vai atļautu tirgot regulētā tirgū kādā uzņēmējā dalībvalstī. Emitenta izcelsmes dalībvalsts kompetentajai iestādei bez liekas kavēšanās dara zināmas visas 32. pantā izklā